KENKAN WƆ Acholi Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bengali Betsimisaraka (Southern) Bicol Bislama Bulgarian Cakchiquel (Western) Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Danish Drehu Dutch Efik English Estonian Ewe Fijian Finnish Fon French Ga Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hmong (White) Hungarian Iban Icelandic Igbo Iloko Indonesian Isoko Italian Japanese Javanese Kabiye Kannada Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisi Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Marathi Mauritian Creole Maya Mazatec (Huautla) Mongolian Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nias Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tshiluba Tsonga Tswana Turkish Tuvaluan Twi Tzeltal Tzotzil Ukrainian Umbundu Urdu Urhobo Venda Vietnamese Wallisian Wayuunaiki Wolaita Xhosa Yoruba Zulu\nObi ayɛ wo, anaa wo busuani bi basabasa pɛn? Wohwɛ a, wobetumi ayɛ wo saa daakye? Wɔaka basabasayɛ ho asɛm sɛ, “ade a ɛrekɔ so a ɛde nnipa nkwa to asiane mu wɔ wiase afanan nyinaa.” Ma yɛnhwɛ nhwɛso ahorow yi.\nOFIE BASABASAYƐ NE MMONNAATO: Amanaman Nkabom no bɔ amanneɛ sɛ: “Sɛ woyi mmaa mmiɛnsa biara a, wɔn mu baako yɛ obi a nea ɔbɛn no paa ayɛ no basabasa anaa wato no mmonnaa wɔ n’asetenam pɛn.” Awerɛhosɛm ne sɛ, “wobu akontaa sɛ wɔ wiase nyinaa no, sɛ woyi mmea nnum biara a, wɔbɛto baako mmonnaa anaa wɔbɛbɔ mmɔden sɛ wɔbɛyɛ no saa.”\nMMƆNTEN SO NSƐMMƆNEDI: Wɔka sɛ basabasayɛ akuw bɛboro 30,000 na wodi nsɛmmɔne wɔ United States. Latin America nso, sɛ woyi nnipa mmiɛnsa biara a, ɛkame ayɛ sɛ baako de, wɔayɛ no basabasa.\nAWUDI: Wobu akontaa sɛ, nnansa yi ara wɔ afe baako mu no, wokum nnipa bɛyɛ 500,000. Wei boro nnipa a wowui wɔ akodi mu mpo. Southern Africa ne Central America paa na wodii nkurɔfo awu kɛse, na wei boro nnipa dodow a wodii wɔn awu wɔ wiase nyinaa so mpɛn nnan. Wokum nnipa bɛboro 100,000 afe baako mu wɔ Latin America, na saa ara nso na wokum nnipa bɛyɛ 50,000 wɔ Brazil nkutoo. Enti basabasayɛ to betwa da bi?\nBASABASAYƐ TO BETWA?\nAdɛn nti na basabasayɛ abu so saa? Wɔahu sɛ nneɛma pii na ɛde ba. Ebi na edidi so yi: asetenam ahokyere, basabasayɛ a atwa mmofra ho ahyia, nsawe ne nnubɔnenom, nnipa nkwa a afoforo mmu, ne nsɛmmɔnedifo a wonsuro hwee.\nNokwasɛm ni, wɔatumi ayɛ basabasayɛ ho biribi kakra wɔ aman bi so. São Paulo yɛ Brazil kurow bi a emu nnipa dɔɔso paa. Wɔkyerɛ sɛ mfe du a atwam no, awudi kɔɔ fam ɔha mu nkyem 80. Nanso, nsɛmmɔnedi abu so wɔ saa kurow no mu, na sɛ woyi nnipa 100,000 biara a, emu 10 na wokum wɔn. Dɛn na ɛbɛma basabasayɛ to atwa koraa?\nSɛ basabasayɛ to betwa koraa a, egyina nnipa nneyɛe ne wɔn suban so. Sɛ nsɛmmɔnedifo betumi asesa a, ɛsɛ sɛ woyi su bi te sɛ ahantan, anibere, ne pɛsɛmenkominya fi wɔn mu na wonya ɔdɔ, obu ne afoforo ho adwempa.\nDɛn na ɛbɛma obi atumi ayɛ nsakrae kɛse a ɛte saa? Susuw nea Bible ka yi ho:\n“Na eyi ne nea Onyankopɔn dɔ kyerɛ, sɛ yebedi n’ahyɛde so; na n’ahyɛde nyɛ den”—1 Yohane 5:3.\n“Yehowa suro ne bɔne tan.” *—Mmebusɛm 8:13.\nSɛ nsɛmmɔnedifo benya Onyankopɔn ho dɔ na sɛ wosuro sɛ wɔbɛyɛ biribi a ɔmpɛ a, ɛbɛkanyan wɔn ama wɔasesa—ɛnyɛ nnipa aniso kɛkɛ, na mmom wɔn abrabɔ sesa koraa. Biribi saa tumi si ankasa?\nYɛnhwɛ obi te sɛ Alex. * Nsɛmmɔnedi nti wada afiase wɔ Brazil mfe 19 ni. Ɔne Yehowa Adansefo suaa Bible no, na ɔbɛyɛɛ Yehowa Danseni afe 2000. Enti wasesa ne subammɔne no ampa? Yiw. Na ɛyɛ Alex yaw paa sɛ ɔyɛɛ nneɛma bɔne a ɛte saa. Ɔka sɛ, “manya ɔdɔ kɛse paa ama Onyankopɔn efisɛ mete nka sɛ ɔde me bɔne akyɛ me koraa. Anisɔ ne ɔdɔ a mewɔ ma Yehowa no aboa me ama masesa m’abrabɔ.”\nNá César a ɔte Brazil nso yɛ ɔkorɔmfo werɛmfo. Bɛyɛ mfe 15 ni de, dwuma a na odi ara no no. Dɛn na ɛma ɔsesae? Ɔda afiase no, Yehowa Adansefo kɔɔ ne nkyɛn ne no kosuaa Bible no. César ka sɛ: “Na minnim da sɛ asetena so wɔ mfaso. Afei na mahu. Nea misuae no ama madɔ Onyankopɔn, na misuro sɛ mɛyɛ biribi a ɛbɛma Yehowa werɛ ahow. Afei nso, mempɛ sɛ mɛyɛ biribiara de akyerɛ sɛ m’ani ansɔ nea Yehowa ayɛ ama me no. Saa ɔdɔ a minya maa no no ama masesa.”\nWubetumi asua ahu nea wobɛyɛ na ama watena wiase a basabasayɛ biara nnim no mu\nDɛn na Alex ne César asɛm yi ma yehu? Ɛma yehu sɛ, Bible no wɔ tumi a etumi sesa obi abrabɔ, na ɛma onya adwempa. (Efesofo 4:23) Alex san kae sɛ: “Nea misua fii Bible mu no, na ayɛ te sɛ nsu kurennyenn a wɔahwie agu me mu na nkakrankakra ɛrehohoro me nsusuwii bɔne agu ama me ho atew. Mansõ dae da sɛ metumi agyae!” Anokwa, sɛ yɛde Bible no mu nsɛm dua yɛn mu a, ebetumi ama yɛatwe yɛn ho afi nneɛma bɔne ho. Onyankopɔn Asɛm wɔ tumi a ɛma yɛn ho tew. (Efesofo 5:26) Nea ɛwom ara ne sɛ, nnipa a wɔn tirim yɛ den na wɔyɛ pɛsɛmenkominya betumi asesa abɛyɛ nnipa a wɔpɛ asomdwoe na wɔn yam ye. (Romafo 12:18) Esiane sɛ wɔde Bible afotu bɔ wɔn bra nti, wɔwɔ asomdwoe.—Yesaia 48:18.\nYehowa Adansefo bɛboro ɔpepem nwɔtwe a wɔwɔ nsase 240 so ahu nea ebetumi ayi basabasayɛ afi hɔ. Wofi aman ne mmusua ahorow mu, na wɔasua sɛ wɔbɛdɔ Onyankopɔn ne wɔn ho wɔn ho, na ama wɔte asomdwoe mu te sɛ abusua baako mufo wɔ wiase nyinaa. (1 Petro 4:8) Sɛnea wɔte no ma ɛda adi pefee sɛ wiase a basabasayɛ nnim betumi aba ampa.\nWIASE A BASABASAYƐ BIARA NNIM ABƐN!\nBible hyɛ bɔ sɛ ɛrenkyɛ koraa Onyankopɔn beyi basabasayɛ afi asase so. Ɛnnɛ wiase a basabasayɛ wom no, wɔbɛsɛe no wɔ Onyankopɔn “atemmu ne amumɔyɛfo sɛe da” no. (2 Petro 3:5-7) Basabasayɛfo remma afoforo nhu amane bio. Yɛbɛyɛ dɛn ahu sɛ Onyankopɔn pɛ sɛ ɔde ne ho gye nnipa nsɛm mu na oyi basabasayɛ fi hɔ?\nBible no ka sɛ “obiara a n’ani gye awudisɛm ho no, [Onyankopɔn] kyi no.” (Dwom 11:5) Ɔbɔadeɛ no pɛ asomdwoe na ɔdɔ atɛntrenee. (Dwom 33:5; 37:28) Ɛno nti, ɔrenhwɛ mma nnipa amumɔyɛfo nkɔ so ntena hɔ daa.\nƐrenkyɛ wiase foforo a asomdwoe wom bɛba. (Dwom 37:11; 72:14) Wubetumi asua pii na wahu nea wobɛyɛ na ama watena saa wiase a basabasayɛ nnim yi mu.\n^ nky. 12 Yehowa ne Onyankopɔn din a ɛwɔ Bible mu.\n^ nky. 14 Wɔasesa din ahorow no.\nƆbarima bi ka n’asetena mu nsɛm wɔ video tiawa a wɔato din From Prison to Prosperity (Mafi Afiase Abɛyɛ Nipa Mũ) mu. Ɛwɔ www.jw.org. (Klik “Search” na bɔ asɛmti no hyɛ mu)


Amos 1 AKCB - Amos 1 NTLR\n1Amos, Tekoa nguanhwɛfo no mu baako nsɛm ni. Onyaa saa anisoadehu yi a ɛfa Israel ho mfe abien ansa na asase wosowee, bere a Usia di hene wɔ Yuda na Yoas babarima Yeroboam nso di hene wɔ Israel no.\n“Awurade bobɔ mu fi Sion bepɔw so\nna ɔde aprannaa nnyigyei nso fi Yerusalem;\nnguanhwɛfo mmoa adidibea rehyew\nna Karmel atifi nso kisa.”\nAtemmu A Ɛfa Amanamanmufo Ahorow Ho\n3Nea Awurade se ni:\nɛno nti, merennan mʼabufuw.\nEfisɛ ɔde awiporowbea ade a ɛwɔ dade se\n4Mede ogya bɛto Hasael fi\nna ahyew Ben-Hadad aban no.\n5Mebubu Damasko apon,\nna mɛsɛe ɔhene a ɔwɔ Awen bon no mu no\nne nea okura ahempema wɔ Bet Eden no.\nNa Aramfo bɛkɔ nnommum mu wɔ Kir,”\n6Nea Awurade se ni:\nɛno nti, merennan mʼabufuw no.\nna ɔtɔn wɔn maa Edomfo.\n7Mede ogya bɛto Gasa afasu mu,\nna ahyew nʼaban no.\n8Mɛsɛe Asdod hene no\nne nea okura ahempema wɔ Askelon no.\nMɛdan me nsa atia Ekron,\nkosi sɛ Filistini a otwa to no bewu,”\nsɛnea Asafo Awurade se ni.\n9Nea Awurade se ni:\nƆfaa ɔmanmu no nnommum\nna ɔtɔn wɔn maa Edomfo,\n10Mede ogya bɛto Tiro afasu no mu,\nna ahyew nʼaban.”\n11Nea Awurade se ni:\nƆde afoa taataa ne nua,\na wannya ayamhyehye biara.\nEfisɛ ne bo kɔɔ so fuwii,\nna obiara antumi annwudwo nʼabufuw no ano.\nna ahyew Bosra aban.”\n13Sɛnea Awurade se ni:\nƆde afoa paapaee Gilead apemfo yafunu mu\nde trɛw nʼahye mu.\n14Mede ogya bɛto Raba afasu mu\nna ahyew nʼaban\nwɔ ɔko da mu nteɛteɛmu\nne ahum da mfɛtɛ mu.\n15Na ne hene ne mmapɔmma\nbɛbɔ mu akɔ nnommum mu,”\nAKCB : Amos 1\n15Regele lor15 Sau: Milkom (Moleh, zeul suprem al amoniților). Ebr.: malkam va merge în exil


KENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish French French Sign Language Ga Galician Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Kosraean Latvian Lingala Lithuanian Luganda Lunda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Mexican Sign Language Motu Mozambican Sign Language Myanmar Navajo Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Pennsylvania German Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Huallaga Huánuco) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Waray-Waray Xhosa Yoruba Zambian Sign Language Zimbabwe Sign Language Zulu\nEbinom ka kyerɛɛ Yeremia sɛ ɔmmɔ mpae nhwehwɛ akwankyerɛ mma wɔn (1-6)\nYehowa ka kyerɛɛ wɔn sɛ: “Munntu mo nan nnsi Egypt” (7-22)\n42 Ɛnna asahene no nyinaa ne Karea ba Yohanan+ ne Hosaia ba Yesania* ne nnipa no nyinaa, efi akumaa so kosi ɔkɛse so bae, 2 na wɔka kyerɛɛ odiyifo Yeremia sɛ: “Yɛpa wo kyɛw, tie yɛn adesrɛ yi, na bɔ Yehowa wo Nyankopɔn mpae ma yɛn, yɛn a yɛaka yi nyinaa. Efisɛ nnipa bebree no, kakraa bi na aka,+ sɛnea wuhu yi. 3 Ma Yehowa wo Nyankopɔn nkyerɛ yɛn ɔkwan a yɛmfa so ne nea yɛnyɛ.” 4 Ɛnna odiyifo Yeremia ka kyerɛɛ wɔn sɛ: “Mate nea moaka no, na mɛbɔ Yehowa mo Nyankopɔn mpae sɛnea moaka no. Na mmuae biara a Yehowa de bɛma mo no, mɛka akyerɛ mo. Meremfa asɛm baako mpo nsie mo.” 5 Na wɔka kyerɛɛ Yeremia sɛ: “Akwankyerɛ a Yehowa wo Nyankopɔn bɛsoma ama woabɛka akyerɛ yɛn no, sɛ yɛanni so pɛpɛɛpɛ a, Yehowa ne yɛn dansefo nokwafo a onni huammɔ. 6 Papa oo, bɔne oo, yebetie Yehowa yɛn Nyankopɔn a yɛresoma wo ne nkyɛn no, na asi yɛn yiye, efisɛ Yehowa yɛn Nyankopɔn na yetie n’asɛm.” 7 Nnafua du akyi no, Yehowa ne Yeremia kasae. 8 Enti ɔsoma kɔfrɛfrɛɛ Karea ba Yohanan ne asahene a wɔka ne ho nyinaa ne nnipa no nyinaa bae, efi akumaa so kosi ɔkɛse so.+ 9 Ɔka kyerɛɛ wɔn sɛ: “Nea Yehowa, Israel Nyankopɔn a mosomaa me sɛ memfa mo adesrɛ nkɔto n’anim no aka ni: 10 ‘Sɛ mokɔ so tena asaase yi so a, me nso mɛma mo so asi hɔ, na merennwiriw mo ngu; medua mo, na merentu mo ase, efisɛ menu me ho* sɛ mede mmusu aba mo so.+ 11 Munnsuro Babilon hene a ne nti moabɔ hu no.’+ “‘Munnsuro no,’ Yehowa asɛm ni, ‘efisɛ meka mo ho, na megye mo na mayi mo afi ne nsam. 12 Na mehu mo mmɔbɔ,+ na ɔno nso behu mo mmɔbɔ na wasan de mo akɔ mo asaase so. 13 “‘Na sɛ moka sɛ: “Daabi, yɛrentena asaase yi so!” na sɛ moantie Yehowa mo Nyankopɔn asɛm, 14 na moka sɛ: “Daabi, Egypt asaase so na yɛbɛkɔ,+ na ɛhɔ de, yɛrenhu ɔko, yɛrente abɛn nnyigyei, na ɔkɔm renne yɛn; ɛhɔ ara na yɛbɛtena” a, 15 ɛnde muntie Yehowa asɛm, O Yudafo a moaka. Nea asafo Yehowa, Israel Nyankopɔn no aka ni: “Sɛ moasi mo bo sɛ Egypt na mobɛkɔ, na sɛ mokɔ kɔtena hɔ* ampa a, 16 ɛnde sekan a musuro no, ɛbɛtoa mo wɔ Egypt asaase so hɔ, na ɔkɔm a musuro no, ebedi mo akyi akɔ Egypt, na ɛhɔ na mubewuwu.+ 17 Na wɔn a wɔde asi wɔn ani so sɛ wɔbɛkɔ Egypt akɔtena hɔ no nyinaa, sekan ne ɔkɔm ne nsanyare a edi awu* na ebekunkum wɔn. Mmusu a mede reba wɔn so no, obiara remfi mu nka, na obiara rennya ne ti nnidi mu.”’ 18 “Na nea asafo Yehowa, Israel Nyankopɔn no aka ni: ‘Sɛnea mihwiee m’abufuw ne m’abufuhyew guu Yerusalemfo so no,+ saa ara na sɛ mokɔ Egypt a, mehwie m’abufuhyew agu mo so, na mobɛyɛ nnome, na moadan biribi a ɛyɛ hu, ne abusude, na mo anim begu ase,+ na morenhu ɛha yi bio.’ 19 “Yehowa akasa akyerɛ mo, O Yudafo a moaka. Munntu mo nan nnsi Egypt. Munhu paa sɛ mabɔ mo kɔkɔ nnɛ sɛ 20 mo bɔne nti, mode mo nkwa* betwa so. Efisɛ mosomaa me kɔɔ Yehowa mo Nyankopɔn nkyɛn sɛ, ‘Bɔ Yehowa yɛn Nyankopɔn mpae ma yɛn, na asɛm biara a Yehowa yɛn Nyankopɔn bɛka no, ka kyerɛ yɛn, na yɛbɛyɛ.’+ 21 Maka akyerɛ mo nnɛ, nanso morentie Yehowa mo Nyankopɔn asɛm, na nea wasoma ama mabɛka akyerɛ mo nso, morenyɛ mu biara.+ 22 Enti munhu pefee sɛ, sekan ne ɔkɔm ne nsanyare a edi awu na ebekunkum mo wɔ baabi a mopɛ sɛ mokɔ na mokɔtena hɔ no.”+\n^ Ɔno ara ne Yaasania wɔ 2Ah 25:23. Ɔno ara nso na wɔfrɛ no Asaria wɔ Yer 43:2 no.\n^ Anaa “ɛbɛyɛ me yaw.”\n^ Anaa “mokɔ kɔtena hɔ kakra.”


KENKAN WƆ Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Betsimisaraka (Southern) Bicol Bislama Boulou Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chin (Hakha) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Croatian Cuban Sign Language Czech Damara Dangme Danish Dayak Ngaju Digor Douala Drehu Dutch Ecuadorian Sign Language Edo Efik English Esan Estonian Ewe Fijian Finnish Fon French Ga Garifuna Georgian German Gitonga Greek Greenlandic Guadeloupean Creole Guarani Gun Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Iban Ibanag Ibinda Icelandic Igbo Iloko Indonesian Isoko Italian Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nyaneka Nyungwe Nzema Okpe Oromo Ossetian Otetela Palauan Pangasinan Papiamento (Curaçao) Persian Pidgin (West Africa) Polish Polish Sign Language Ponapean Portuguese Portuguese (Portugal) Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovenian Solomon Islands Pidgin South African Sign Language Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Venda Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zulu\nABODWOKYƐRE ANAA ABOTARE\nOBIARA pɛ sɛ nkurɔfo hu sɛ ɔyɛ nipa pa. Nanso ɛnnɛ, ɛnyɛ mmerɛw sɛ yɛbɛyɛ papa wɔ wiase yi mu. Ade baako nti a ɛte saa ne sɛ nnipa pii ‘mpɛ papa.’ (2 Tim. 3:3) Wɔmfa Yehowa mmara nyɛ adwuma; nea Yehowa ka sɛ ɛyɛ papa no, wɔka sɛ ɛyɛ “bɔne,” na nea ɔka sɛ ɛyɛ bɔne no, wɔka sɛ ɛyɛ “papa.” (Yes. 5:20) Afei nso, nea yɛafa mu wɔ yɛn asetenam ne yɛn sintɔ ma etumi yɛ den sɛ yɛbɛyɛ papa. Ebia yɛbɛte nka te sɛ Anne. * Onuawa yi asom Yehowa mfe pii, nanso ɔka sɛ: “Ɛyɛ den ma me sɛ megye atom sɛ meyɛ nipa pa.”\nAnigyesɛm ne sɛ, yɛn nyinaa betumi ayɛ papa! Onyankopɔn honhom kronkron na ɛma yenya saa suban no. Biribiara a efi yɛn ankasa anaasɛ wiase no a ebetumi ama ayɛ den sɛ yɛbɛyɛ papa no, Onyankopɔn honhom kronkron no ano yɛ den sen no. Ma yɛnhwɛ nea papayɛ kyerɛ pa ara, na yenhu sɛnea yebetumi ada saa suban yi adi yiye.\nDƐN NE PAPAYƐ?\nNea papayɛ kyerɛ ara ne sɛ obi bɛyɛ papa anaa adepa. Ɛkyerɛ sɛ ɔbɔ ɔbra pa, ɔda suban pa adi, na ɔnyɛ nneɛma bɔne. Sɛ yɛka sɛ obi yɛ onipa pa a, bere nyinaa ɔhwehwɛ akwan a ɔbɛfa so aboa afoforo, na ɔyɛ nneɛma pa ma wɔn.\nEbia woahu sɛ ɛnyɛ den mma ebinom sɛ wɔbɛyɛ nneɛma pa ama wɔn mmusua ne wɔn nnamfo, nanso weinom nkutoo na ɛsɛ sɛ yɛyɛ wɔn papa anaa? Ɛwom, yɛrentumi nyɛ adepa bere nyinaa, efisɛ Bible ka sɛ “ɔtreneeni biara nni asase so a adepa nko ara na ɔyɛ na ɔnyɛ bɔne.” (Ɔsɛnk. 7:20) Ɔsomafo Paulo kaa no pen sɛ: “Minim sɛ me mu, kyerɛ sɛ, me honam mu de, biribi pa biara nte mu.” (Rom. 7:18) Enti, sɛ yɛpɛ sɛ yesua saa suban no a, ntease wom sɛ yebesua afi Yehowa a ɔma yɛyɛ papa no hɔ.\nYehowa Nyankopɔn na ɔkyerɛ nea ɛyɛ papa. Bible ka Yehowa ho asɛm sɛ: “Wuye na woyɛ adepa. Kyerɛkyerɛ me w’ahyɛde.” (Dw. 119:68) Ma yɛnhwɛ Yehowa papayɛ no afã mmienu a ɛwɔ saa kyerɛwsɛm no mu.\nYehowa ye. Papayɛ ka Yehowa suban ho; ɔnkɔ nnya hɔ. Yɛnhwɛ nea esii bere a Yehowa ka kyerɛɛ Mose sɛ: “Mɛma wode w’ani ahu me papayɛ nyinaa.” Bere a Yehowa maa Mose huu n’anuonyam ne ne papayɛ no, Mose tee saa asɛm yi: “Yehowa, Yehowa, Onyankopɔn mmɔborɔhunufo ne ɔdomfo, nea ne bo kyɛ fuw na n’adɔe ne ne nokwaredi dɔɔso. Oyi n’adɔe adi kyerɛ nnipa mpempem, na ɔde mfomso ne mmarato ne bɔne firi, nanso ɔremma nea odi fɔ mfa ne ho nni.” (Ex. 33:19; 34:6, 7) Wei ma yehu sɛ Yehowa ye ankasa wɔ biribiara mu. Sɛ yɛreka onipa a ɔyɛɛ papa pa ara a, ɛyɛ Yesu, nanso ɔkaa sɛ: “Obiara nyɛ papa gye obiako pɛ, Onyankopɔn.”—Luka 18:19.\nYɛhwɛ Yehowa abɔde a, yehu ne papayɛ\nYehowa nnwuma ye. Biribiara a Yehowa yɛ no, ɛyɛ papa. Bible ka sɛ: “Yehowa ye ma nnipa nyinaa na ne mmɔborɔhunu wɔ ne nnwuma nyinaa so.” (Dw. 145:9) Esiane sɛ Yehowa ye na ɔnyɛ nyiyim nti, ɔma nnipa nyinaa nkwa ne nea ɛbɛboa wɔn ma wɔatena nkwa mu. (Aso. 14:17) Ade foforo a ɔyɛ a ɛkyerɛ sɛ oye ne sɛ, ɔde yɛn bɔne kyɛ yɛn. Odwontofo no kyerɛwee sɛ: “O Yehowa, wuye, na wowɔ ɔpɛ sɛ wode bɔne befiri.” (Dw. 86:5) Yebetumi anya awerɛhyem sɛ, “Yehowa de, ɔremfa adepa biara nkame wɔn a wɔnantew teeyɛ mu no.”—Dw. 84:11.\nOnyankopɔn bɔɔ yɛn wɔ ne suban so, enti yebetumi asuasua no. Wei kyerɛ sɛ yebetumi ayɛ nnipa pa na yɛayɛ nneɛma pa. (Gen. 1:27) Enti, Onyankopɔn nam n’Asɛm so ka kyerɛ n’asomfo sɛ “wonsua papayɛ.” (Yes. 1:17) Nanso, yɛbɛyɛ dɛn asua papayɛ? Yɛnhwɛ akwan mmiɛnsa a yebetumi afa so ayɛ saa.\nNea edi kan, yebetumi abɔ mpae ahwehwɛ honhom kronkron; ebetumi aboa Kristofo ama wɔayɛ ade a Onyankopɔn bu no sɛ ɛyɛ papa. (Gal. 5:22) Onyankopɔn honhom betumi aboa yɛn ama yɛn ani agye papa ho na yɛakyi bɔne. (Rom. 12:9) Nokwasɛm ne sɛ, Bible ka sɛ Yehowa betumi ama ‘yɛagyina pintinn wɔ asɛm ne adwuma pa biara mu.’—2 Tes. 2:16, 17.\nNea ɛto so mmienu, ɛsɛ sɛ yɛkenkan Onyankopɔn Asɛm a ɔma wɔde ne honhom kyerɛwee no. Yɛyɛ saa a, Yehowa bɛkyerɛkyerɛ yɛn “papayɛ akwan nyinaa” na wasiesie yɛn “ama adwuma pa biara.” (Mmeb. 2:9; 2 Tim. 3:17) Sɛ yɛkenkan Bible na yedwinnwen ho a, yɛde nneɛma pa a ɛfa Onyankopɔn ne n’apɛde ho hyɛ yɛn koma mã. Yɛyɛ saa a, na yɛde nneɛma pa pii resie yɛn komam, na ɛbɛboa yɛn akyiri yi.—Luka 6:45; Efe. 5:9.\nNea ɛto so mmiɛnsa, yɛyɛ nea yebetumi biara sɛ ‘yebesua papa.’ (3 Yoh. 11) Yɛhwɛ Bible mu a, yebehu wɔn a yebetumi asuasua wɔn. Wɔn a ɛfata sɛ yesuasua wɔn pa ara ne Yehowa ne Yesu. Yebetumi nso asuasua afoforo a na wonim wɔn sɛ wɔyɛ nneɛma pa ma nkurɔfo. Saa nkurɔfo no mu mmienu a ebia wɔn ho asɛm bɛba yɛn tirim ne Tabita ne Barnaba. (Aso. 9:36; 11:22-24) Sɛ wusua wɔn ho ade a, ɛbɛboa wo. Bere a woreyɛ saa no, hyɛ nneɛma pa a wɔyɛ de boaa afoforo no nsow. Dwen nea wubetumi ayɛ de aboa w’abusuafo anaa w’asafo mufo a wohia mmoa ho. Nneɛma pa a Tabita ne Barnaba yɛe no, wonyaa so mfaso. Ɛyɛ a hyɛ ɛno nso nsow. Wusuasua wɔn a, wubetumi anya so mfaso.\nAfei nso, yebetumi adwinnwen wɔn a wɔyɛ papa nnɛ ho. Wɔn mu bi ne asafo mu mpanyimfo a wɔyɛ adwumaden na ‘wɔpɛ papayɛ’ no. Wɔn a ɛnsɛ sɛ yɛn werɛ fi wɔn nso ne anuanom mmea anokwafo a wɔnam wɔn kasa ne wɔn nneyɛe so ‘kyerɛ ɔkyerɛ pa’ no. (Tito 1:8; 2:3) Onuawa bi a ne din de Roslyn ka sɛ: “M’adamfo bi yɛ nea obetumi biara boa afoforo wɔ asafo no mu na ɔhyɛ wɔn nkuran. Ɔde n’ani to fam hwɛ nea wɔrefa mu, na mpɛn pii no, ɔkyɛ wɔn biribi kakra, anaa ɔyɛ nneɛma foforo de boa wɔn. Mihu sɛ ɔyɛ onipa pa ankasa.”\nYehowa hyɛ ne nkurɔfo nkuran sɛ ‘wɔnhwehwɛ papa.’ (Amos 5:14) Yɛyɛ saa a, ɛbɛboa yɛn ama yɛn ani agye nea Yehowa kyerɛ sɛ ɛyɛ papa ho, na ɛbɛsan ahyɛ yɛn nkuran pa ara ama yɛayɛ papa.\nYɛyere yɛn ho sɛ yɛbɛyɛ nipa pa na yɛayɛ papa\nYɛpɛ sɛ yɛyɛ papa a, ɛnsɛ sɛ yenya adwene sɛ, ɛsɛ sɛ yɛyɛ nneɛma akɛseakɛse anaa yɛtɔ nneɛma a ne bo yɛ den ma nkurɔfo. Mfatoho bi ni: Woahu obi a ɔreyɛ mfoni a ɔde borɔɔs (brush) twiw so baako anaa mmienu ara pɛ na wawie? Minnye nni, mmom ɔde betwiw so mpɛn pii ansa na wawie mfoni no. Saa ara na yɛn nso, sɛ yɛyɛ nneɛma nketenkete ma afoforo a, ɛbɛkyerɛ sɛ yɛyɛ nnipa pa.\nBible hyɛ yɛn nkuran sɛ ‘yensiesie’ yɛn ho sɛ yɛbɛyɛ papa. (2 Tim. 2:21; Tito 3:1) Sɛ yɛde yɛn ani to fam hwɛ nea afoforo refa mu a, yebehu “nea eye” a ɛbɛsɔ yɛn yɔnko ani ‘ama wayɛ den,’ na yɛayɛ ama no. (Rom. 15:2) Wei kyerɛ sɛ, sɛ yɛwɔ biribi a, yebetumi ama afoforo bi. (Mmeb. 3:27) Yebetumi ato nsa afrɛ obi ama yɛne no adi biribi kakra anaa yɛne no abɔ nkɔmmɔ ahyehyɛ yɛn ho nkuran. Sɛ yenim sɛ obi yare a, yebetumi akyerɛw krataa akɔma no, yɛakɔsra no, anaa yɛne no akasa tɛlɛfon so. Yebetumi anya akwan pii a yɛbɛfa so aka ‘asɛm a eye ma nkɔso a ehia, na ɛde nsɛm a mfaso wɔ so ama atiefo.’—Efe. 4:29.\nSɛnea Yehowa yɛ no, yɛn nso yɛhwehwɛ akwan a yɛbɛfa so ayɛ nnipa nyinaa papa. Enti, yɛnyɛ nyiyim. Ɔkwan a eye sen biara a yɛbɛfa so ayɛ saa ne sɛ yɛbɛka Ahenni ho asɛmpa no akyerɛ nnipa nyinaa. Sɛnea Yesu kaa sɛ yɛnyɛ no, wɔn a wɔtan yɛn mpo, yɛpɛ sɛ yɛyɛ wɔn papa. (Luka 6:27) Papa biara nni hɔ a wuyi wo yam yɛ a woadi mfomso, efisɛ “mmara biara ntia eyinom.” (Gal. 5:22, 23) Sɛ nkurɔfo ne yɛn anni no yiye anaa yɛrehyia ɔhaw mpo na sɛ yɛyɛ papa a, yebetumi atwetwe afoforo aba nokware no mu na yɛayi Onyankopɔn ayɛ.—1 Pet. 3:16, 17.\nYƐYƐ PAPA A YENYA SO MFASO\nBible ka sɛ: “Onipa pa nneyɛe so aba bɛmee no.” (Mmeb. 14:14) Papayɛ so mfaso no bi ne sɛn? Sɛ yɛyɛ afoforo papa a, ebetumi ayɛ mmerɛw ama wɔn sɛ wɔn nso ne yɛn bedi no yiye. (Mmeb. 14:22) Sɛ nkurɔfo ne yɛn nni no yiye mpo, na yɛkɔ so yɛ wɔn papa a, ebetumi ama wɔasesa wɔn suban na wɔne yɛn adi no yiye.—Rom. 12:20.\nSɛ yɛyɛ papa na yegyae bɔne yɛ a, yɛn ankasa nya so mfaso. Anuanom pii ka sɛ wɔahu sɛ saa na ɛte. Yɛnhwɛ Nancy. Ɔka sɛ: “Me mmabaaberem no, na hwee mfa me ho, na me bra asɛe, na na mimmu ade nso. Nanso, bere a mihuu nea Yehowa kyerɛ sɛ ɛyɛ papa na mede bɔɔ me bra no, m’ani gyei pa ara. Seesei midi me ho ni, na nkurɔfo bu me.”\nAde titiriw nti a ɛsɛ sɛ yesua papayɛ ne sɛ, yɛyɛ saa a ɛma Yehowa ani gye. Sɛ yɛyɛ papa na nnipa pii nhu mpo a, Yehowa de ohu. Adepa biara a yɛbɛyɛ anaa adwempa biara a yebenya no, Yehowa hu. (Efe. 6:7, 8) Dɛn na efi mu ba? Bible ka sɛ: “Onipa pa nya Yehowa anim dom.” (Mmeb. 12:2) Enti, momma yɛnkɔ so nsua papayɛ. Yehowa ahyɛ bɔ sɛ “anuonyam ne nidi ne asomdwoe da hɔ ma obiara a ɔyɛ adepa.”—Rom. 2:10.


Marko 3 NA-TWI - Yesu sa obi a ne nsa awu yare - Yesu - Bible Gateway\nMarko 2Marko 4\nMarko 3 Nkwa Asem (NA-TWI)\nYesu sa obi a ne nsa awu yare\n3 Yesu baa Kapernaum no, ɔkɔɔ hyiadan mu bio. Oduu hɔ no, ohuu ɔbarima bi a ne nsa baako awu.\n2 Na saa da no yɛ Homeda enti na Yesu atamfo no retetɛw no ahwɛ sɛ ɔbɛsa ɔbarima no yare anaa. Na wɔabɔ wɔn tirim sɛ, sɛ ɔsa no yare a, wɔbɛkyere no! 3 Yesu ka kyerɛɛ ɔbarima no se ommegyina nnipa no anim. 4 Ɔdanee ne ho kyerɛɛ n’atamfo no bisaa wɔn se, “Eye sɛ obi yɛ papa Homeda? Anaasɛ ɛyɛ da a wɔde yɛ bɔne? Ɛyɛ da a wɔde gye nkwa anaa wɔma obi nkwa hwere no?” Nanso wɔammua no. 5 Ɔde abufuw hwɛɛ wɔn hyiae. Ɛhaw no sɛ wonni ahummɔbɔ ma nnipa enti ɔka kyerɛɛ ɔbarima no se, “Teɛ wo nsa no mu.” Ɔteɛɛ mu, na amonom hɔ ara, ne nsa no yɛɛ yie.\n6 Ɛhɔ ara, Farisifo no kohyiaa Herodefo no ne wɔn susuwii ɔkwan a wɔbɛfa so akum Yesu no ho.\nNnipadɔm tu di Yesu akyi\n7 Yesu ne n’asuafo no fii hɔ kɔɔ mpoano. Nnipadɔm fifi Galilea, Yudea, Yerusalem, 8 Idumea, asubɔnten Yordan agya, Tiro ne Sidon fam nyinaa tu dii Yesu akyi. Efisɛ, na n’anwonwade a ɔyɛ no atrɛw mmaa nyinaa enti na ebinom pɛ sɛ wɔbɛhwɛ no.\n9 Ɔka kyerɛɛ n’asuafo no se, wɔmpɛ ɔkorow bi nsi nkyɛn baabi na sɛ nnipadɔm no kyere ne so wɔ mpoano hɔ a, watena mu akɔ. 10 Da no, na wasa nyarewa bebree. Nanso, na ayarefo no ba ara na wɔreba a wɔpɛe sɛ wɔde wɔn nsa ka n’atade.\n11 Bere biara a wɔn a wɔwɔ ahonhommɔne no bi behu no no, wotwa hwe fam, wosow biribiri, ka se, “Woyɛ Onyankopɔn Ba.” 12 Nanso, ɔbɔɔ wɔn ano se, wɔnnkyerɛ onipa ko a ɔyɛ.\nAsuafo dumien no yi\n13 Akyiri yi, ɔkɔɔ bepɔw so, frɛɛ wɔn a wayi wɔn no baa ne nkyɛn. 14 Oyii wɔn mu dumien a daa wɔne no bɛnantew, na wɔakɔka Asɛmpa no, 15 na wɔatu ahonhommɔne nso. 16 Dumien a oyii wɔn no din ni: Simon a ɔtoo no din foforo Petro. 17 Sebedeo mma Yakobo ne Yohane nso, ɔfrɛɛ wɔn Boanerges a, ase ne aprannaa mma. 18 Wɔn a wɔka ho nso ni: Andrea, Filipo, Bartolomeo, Mateo, Toma, Yakobo Alfeo ba; Tadeo ne Simon ɔmanyɛfo, 19 ɛne Yuda Iskariot a oyii no mae no.\n20 Ɔsan baa ofi a ɔte mu no mu no, nnipakuw bi san baa ne so bio. Ankyɛ koraa na ɛhɔ nyinaa ayɛ ma a onnya kwan koraa nnidi. 21 Ne fifo tee asɛm a aba no, wɔkɔɔ hɔ sɛ wɔrekɔfa no akɔ wɔn fi, efisɛ, wɔkae se, “Ne tiri mu ka no.”\nYesu ka nyaatwomfo anim\n22 Mmara no akyerɛkyerɛfo a wofi Yerusalem bae no kae se, “Beelsebub a ɔyɛ ahonhommɔne panyin no afa no, na ɔnam saa tumi no so na etu ahonhommɔne no.”\n23 Yesu frɛɛ wɔn kasa kyerɛɛ wɔn abebu mu se, “Ɛbɛyɛ dɛn na Satan betumi atu Satan? 24 Ahenni biara a ɛne ne ho di asi no begu.\n25 Saa ara na ofi biara a ɛne ne ho di asi no nnyina ara ne no. 26 Na sɛ Satan twa ne ho ne ne ho di asi a, ɛbɛyɛ dɛn na watumi adi nkonim? Obedi nkogu. 27 Obiara ntumi nkɔ ɔhoɔdenfo fi nkɔfa ne nneɛma kwa, gye sɛ, onii no di kan kyekyere ɔhoɔdenfo no, ansa na watumi afa ne nneɛma.\n28 “Mereka akyerɛ mo se, bɔne a onipa ayɛ biara no, wotumi de kyɛ no na mpo obi ka abususɛm tia me a, wotumi de kyɛ no; 29 nanso nea ɔka abususɛm tia Honhom Kronkron no de, wɔremfa nkyɛ no da. Ɛyɛ bɔne a ɛrempopa da.”\n30 Ɔkaa saa asɛm yi, efisɛ, na wɔka se, ɔwɔ honhommɔne.\nYesu ne ne na ne ne nuanom\n31 Ogu so rekyerɛkyerɛ no, ne na ne ne nuanom begyinaa nnipadɔm no mu baabi somaa obi sɛ, ɔnkɔfrɛ no mmra, na wɔne no nkasa. 32 Saa bere no na nnipadɔm no atwa ne ho ahyia. Nnipa no ka kyerɛɛ Yesu se, “Wo na ne wo nuanom gyina afikyiri hɔ pɛ sɛ wɔne wo kasa.”\n33 Yesu bisaa wɔn se, “Hena ne me na? Ɛhefo ne me nuanom?” 34 Ɔhwɛɛ nnipadɔm no hyiae kae se, “Eyinom ne me na ne me nuanom! 35 Obiara a ɔbɛyɛ Onyankopɔn apɛde no, ɔno ne me nuabarima ne me nuabea ne me na.”


Nnwom 139 NA-TWI - Nnwom 139 NA-TWI | Biblica América Latina\nNnwom 139 NA-TWI - Nnwom 139 NA-TWI\nOnyankopɔn nyansa ne ne hwɛ\n1Awurade, woahwehwɛ me mu na woahu me. 2 Wunim biribiara a meyɛ; wuhu me nsusuwii nyinaa fi akyirikyiri. 3 Sɛ mereyɛ adwuma a, wuhu; sɛ merehome nso a, saa ara. Wunim m’ahokeka nyinaa. 4 Ansa na mebue m’ano akasa no, na wunim asɛm a mɛka. 5 Woatwa me ho ahyia. Wonam wo tumi so bɔ me ho ban.\n6 Me ho adwene a wowɔ no du akyiri. Ɛboro m’adwene so. 7 Ɛhe na metumi aguan wo mafa? Ɛhe na metumi aguan afi w’anim mafa? 8 Sɛ meforo soro a, wowɔ hɔ. Na mekɔsɛw me kɛtɛ asaman a, wo ni! 9 Sɛ mefa adekyee ntaban mitu mekɔtena po akyi nohɔ a, 10 ɛhɔ nso na wo nsa bɛkɔ akogya me na wo nifa beso me mu. 11 Na sɛ mise, esum nko mmɛkata me so na me ho hann nnan sum a, 12 esum nso nnuru sum mma wo, na anadwo hran sɛ awia; esum ne hann yɛ wo pɛ.\n13 M’akwaa nyinaa wo na wobɔe; wokekaa me sisii anim wɔ me na yam. 14 Mekamfo wo efisɛ, ɛsɛ sɛ wosuro wo; nea woyɛ nyinaa yɛ hu na ɛyɛ nwonwa. Minim ne nyinaa wɔ me koma mu. 15 Bere a wɔreyɛ me nnompe no wɔkeka sisii anim brɛoo wɔ me na yafunu mu. Bere a merenyin dinn wɔ hɔ no, na wunim sɛ mewɔ hɔ; 16 wuhuu me ansa na wɔrewo me. Nna dodow a woatwa ama me no, ansa na ɛrebefiti ase no, na woakyerɛw wɔ wo nhoma mu dedaw.\n17 O Onyankopɔn, ɛyɛ den sɛ mehu wo nsusuwii; sɛ ne dodow yɛ ahe! 18 Sɛ mise mɛkan a, ne dodow bɛboro mpoano anhwea. Mesɔre a, meda so ne wo wɔ hɔ.\n19 O Onyankopɔn, me pɛ ne sɛ anka wubekum amumɔyɛfo! Me pɛ ne sɛ basabasayɛfo begyaa me haw! 20 Wɔka amumɔyɛsɛm fa wo ho; wɔka bɔne fa wo din ho. 21 O Awurade, mikyi wɔn a wokyi wo na mimmu wɔn a wɔsɔre tia wo no nso. 22 Mikyi wɔn kɔkɔɔkɔ; mefa wɔn sɛ m’atamfo.\n23 Hwehwɛ me mu, O Onyankopɔn, na hu m’adwene; sɔ me hwɛ na hu m’adwene. 24 Na hwɛ sɛ amane kwan bi wɔ me hɔ, na gya me kɔ daa kwan so!\nNA-TWI : Nnwom 139


Nea Enti a Ɔsɛe Da Hɔ Retwɛn Wɔn | Yesu Asetena\nYESU DE ASIANE MMIENU BI YƐƐ MFATOHO\nYESU SAA ƆBAA A NE MU AKONTONO YAREƐ HOMEDA\nYesu faa akwannuasa nyinaa so sɛ ɔbɛboa nkurɔfo no ama wɔahu nea wɔyɛ a wɔne Onyankopɔn ntam bɛyɛ papa. Afei bere a ɔne ebinom rekasa wɔ Farisini no fie abɔnten no, asɛm no de ne ho baa bio.\nWɔn mu bi kɔfaa asiane bi a ɛsii ho asɛm bae. Wɔkaa “sɛdeɛ [Roma Amrado Pontio] Pilato de Galileafoɔ bi mogya fraa wɔn afɔrebɔ mu no ho asɛm kyerɛɛ no.” (Luka 13:1) Dɛn nti na wɔde saa asɛm no bae?\nƐbɛyɛ sɛ asɛm bi a asi atwam na na ɛwɔ wɔn adwenem. Bere bi, Pilato de asɔrefie ntoboa twaa nsuka maa nsuo faa mu baa Yerusalem, na ebia asɔrefie mpanimfoɔ no na wɔmaa no kwan. Anyɛ Yudafo no abodwo, enti wɔn mu bebree tee Pilato so atua, na Pilato nso maa wɔkunkum Yudafo no pii. Ɛbɛtumi aba sɛ wɔn a wɔwuwui no, na Galileafo na ɛdɔɔso. Ɛbɛyɛ sɛ nea enti a nkurɔfo no kɔfaa asɛm no bae ne sɛ, na ɛyɛ wɔn sɛ Galileafo a asɛm too wɔn no, gyama ɛyɛ wɔn bɔne so akatua. Nanso Yesu ne wɔn anyɛ adwene.\nƆbisaa wɔn sɛ: “Mosusu sɛ na saa Galileafoɔ yi yɛ abɔnefoɔ sene Galileafoɔ a aka nyinaa ɛsiane amane a wɔhunuiɛ yi nti?” Yesu kaa sɛ ɛnte saa. Nanso ɔde asɛm no yɛɛ kɔkɔbɔ maa Yudafo no sɛ: “Sɛ moansakra a, saa ara na wɔbɛsɛe mo nyinaa.” (Luka 13:2, 3) Afei ɔtwee adwene sii asiane foforo bi a ebia na ɛsii nkyɛe so; ɛbɛtumi aba sɛ bere a wɔreyɛ nsuka no ho adwuma na saa asɛm no sii. Ɔbisaa wɔn sɛ:\n“Nnipa dunwɔtwe a Siloa aban no bu guu wɔn so kunkum wɔn no, mosusu sɛ na wɔyɛ abɔnefoɔ sene nnipa a wɔtete Yerusalem nyinaa?” (Luka 13:4) Ná ɛyɛ nnipakuw no sɛ saa nkurɔfo no bɔne nti na wɔwuwui. Ɛno nso, Yesu ne wɔn anyɛ adwene. Ná ɔnim sɛ ‘asiane tumi to obiara berɛ a ɔnhwɛ kwan,’ enti nea ɛtoo nkurɔfo no nyɛ ade foforo. (Ɔsɛnkafoɔ 9:11) Nanso na ɛsɛ sɛ nkurɔfo no sua biribi fi asɛm no mu. Yesu ka kyerɛɛ wɔn sɛ: “Sɛ moansakra a, wɔbɛsɛe mo nyinaa saa ara.” (Luka 13:5) Adɛn nti na saa bere no, Yesu sii asuade yi so dua?\nNea enti a ɛbɛyɛ sɛ ɔyɛɛ saa ne sɛ, na ɔreyɛ de ne som adwuma no aba awiei. Enti ɔmaa mfatoho bi sɛ: “Ná ɔbarima bi wɔ borɔdɔma si ne bobeturo mu, na ɔba bɛhwehwɛɛ aba wɔ so, nanso wannya bi. Enti ɔka kyerɛɛ bobeturo hwɛfoɔ no sɛ, ‘Mfeɛ mmiɛnsa nie a maba abɛhwehwɛ aba wɔ borɔdɔma yi soɔ, nanso mannya bi. Twa twene! adɛn nti koraa na ɛsɛ sɛ ɛgye asase no sɛe no?’ Ɔbuaa no sɛ, ‘Owura, gyaa no afe yi nso, kɔsi sɛ mɛtutu aseɛ na mede sumina agu aseɛ; na sɛ ɛso aba daakye a ɛyɛ asɛmpa, na sɛ anso a, ɛnneɛ ɛsɛ sɛ wotwa twene.’”—Luka 13:6-9.\nNá Yesu ayɛ adwuma mfe mmiɛnsa wɔ Yudafo mu abɔ mmɔden biara sɛ ɔbɛboa wɔn ama wɔanya gyidi. Nanso n’adwumaden no anso aba ahe biara; ɛbɛsi saa bere no, nnipa kakraa bi na na wɔabɛyɛ n’asuafo. Esiane sɛ na ne som adwuma no reba awiei nti, ɔmiaa asɛnka adwuma no mu. Asɛnka ne ɔkyerɛkyerɛ adwuma a ɔyɛɛ wɔ Yudea ne Perea no, na akɔyɛ te sɛ nea ɔretutu borɔdɔma a ɛgyina hɔ ma Yudafo no ase de sumina agu ase. Dɛn na ɛfirii mu bae? Yudafo kakraa bi na wɔyɛɛ ho biribi. Ɔman mu no deɛ, wɔansakra, enti na ɔsɛe da hɔ retwɛn wɔn.\nAkyiri yi, biribi sii Homeda bi a ɛma yɛhu sɛ ampa na nkurɔfo no abu nnua agu wɔn asom. Ná Yesu wɔ hyiadan mu rekyerɛkyerɛ na ɔhuu ɔbaa bi a honhommɔne reteetee no. Ná honhommɔne no ama ɔbaa no mu akontono mfe 18. Ɔbaa no asɛm yɛɛ Yesu mmɔbɔ, na ɔka kyerɛɛ no sɛ: “Ɔbaa, wɔayi wo afiri wo mmerɛyɛ mu.” (Luka 13:12) Afei Yesu de ne nsa guu ɔbaa no so; ɛhɔ ara na ɔtenee ne mu fii ase yii Onyankopɔn ayɛ.\nAsɛm no hyɛɛ hyiadan mu panin no abufuo, na ɔkaa sɛ: “Nnansia na ɛsɛ sɛ wɔde yɛ adwuma, ɛno mu na mommra mma wɔnsa mo yareɛ, na ɛnyɛ homeda.” (Luka 13:14) Hyiadan mu panin no anka sɛ Yesu nni tumi a ɔde bɛsa nkurɔfo yareɛ. Mmom ɔkasa tiaa nkurɔfo sɛ wɔbaa hɔ Homeda bɛgyee ayaresa. Yesu maa mmuaeɛ a nyansa wom sɛ: “Nyaatwomfoɔ, mo mu biara nsane ne nantwie anaa afunumu mfiri buo mu homeda nkɔma no nsuo nnom? Ɛnneɛ ɛmfata sɛ ɔbaa yi a ɔyɛ Abraham babaa a Satan akyekyere no mfeɛ dunwɔtwe no, wɔsane no firi mpokyerɛ yi mu homeda?”—Luka 13:15, 16.\nYesu atamfo ani wui, nanso nnipakuw no deɛ wɔn ani gyee nea Yesu yɛe no ho. Yudea ha nso, Yesu san kaa Ahenni no ho mfatoho mmienu bi a ɔkaa ho asɛm bere a na ɔte korow mu wɔ Galilea Po so no; ná mfatoho no san yɛ nkɔmhyɛ.—Mateo 13:31-33; Luka 13:18-21.\nAsiane mmienu bɛn na ɛsii a Yesu kaa ho asɛm? Kɔkɔbɔ bɛn na ɛwom?\nDua a ansow aba mfatoho no, na ɛfa Yuda man no ho sɛn?\nDɛn na hyiadan mu panin no kasa tiae? Dɛn na Yesu kae a ɛkyerɛ sɛ na ɔbarima no yɛ nyaatwom?


Yoel 1 | Intanɛt So Bible| Wiase Foforɔ Nkyerɛaseɛ\n1 Yehowa asɛm a ɛbaa+ Petuel ba Yoel nkyɛn ni: 2 “Mpanyimfo, muntie eyi, na asase sofo nyinaa, monyɛ asõ.+ So saa ade yi bi asi pɛn wɔ mo bere so anaa mo agyanom bere so?+ 3 Monka ho asɛm nkyerɛ mo mma, na mo mma nka nkyerɛ wɔn mma, na wɔn mma nso nka nkyerɛ awo ntoatoaso a edi hɔ.+ 4 Nea ɔsã di ma ɛkae no, mmoadabi adi;+ nea mmoadabi di kae no, hwidɔm adi; nea hwidɔm di kae no, ntɛfrɛw adi.+ 5 “Asabofo,+ munnyan na munsu, na asanomfo nyinaa, nsã dɔkɔdɔkɔ+ nti, muntwa adwo,+ efisɛ asã wɔ mo anom.+ 6 Na ɔman bi aba m’asase so; ɛyɛ den, na emu nnipa nni ano.+ Wɔn sẽ te sɛ gyata sẽ,+ na wɔwɔ gyata abogye. 7 Wɔama me bobe ayɛ ahodwiriwde,+ na me borɔdɔma ayɛ dunsin.+ Wɔapempan ho ma ayɛ kwaterekwa, na wɔatow agu.+ Ne mmaa ayɛ fitafita. 8 Twa adwo sɛnea ɔbaabun fura atweaatam+ yɛ wɔ ne mmabaabere mu kunu ho no. 9 “Wɔatwa aduan afɔre+ ne afɔrebɔ nsã+ afi Yehowa fie; asɔfo, Yehowa asomfo+ no, di awerɛhow.+ 10 Wɔasɛe afuw mu nneɛma,+ asase no redi awerɛhow;+ wɔafow nnɔbae no, nsã foforo ayow,+ ngo ase atu.+ 11 Akuafo ani awu;+ awi ne atoko nti bobe nturo mu adwumayɛfo twa adwo, efisɛ afuw mu nnɔbae asɛe.+ 12 Bobe aguan, na borɔdɔma nso akisa. Granate akutu ne abɛ ne aprɛ dua, ne wuram nnua nyinaa awuwu;+ ahurusi de aniwu atu afi adesamma mu.+ 13 “Asɔfo, mommɔ abɔso na mommɔ abubuw.+ Afɔremuka asomfo,+ muntwa adwo. Me Nyankopɔn asomfo, mommra mmɛda atweaatam mu anadwo, efisɛ wɔde aduan afɔre+ ne afɔrebɔ nsã akame mo Nyankopɔn fie.+ 14 Monhyɛ bere mma mmuada+ kronkron. Monyɛ afahyɛ nhyiam titiriw.+ Mommoaboa mpanyimfo no ne asase no sofo nyinaa ano mmra Yehowa mo Nyankopɔn fie,+ na munsu mfrɛ Yehowa na ɔmmoa mo.+ 15 “Ao, ɛda no;+ Yehowa da no abɛn,+ na ɛbɛba sɛ ɔsɛe a efi ade nyinaa so Tumfoɔ no nkyɛn! 16 So wontwaa aduan mfii hɔ yɛn anim, na wontwaa anigye ne ahurusi mfii yɛn Nyankopɔn fie?+ 17 Borɔdɔma a aguan no awuwu wɔn nnade ase. Asan nso, wɔama ada mpan. Wɔadwiriw adekora adan agu, efisɛ nnɔbae asã. 18 O hwɛ sɛnea afieboa si apini! Hwɛ sɛnea anantwikuw nenam basabasa! Wonnya adidibea.+ Na wɔde asodi ato nguankuw no so. 19 “O Yehowa, wo na misu frɛ wo,+ efisɛ ogya ahyew sare so adidibea, na ogyaframa ahyew wuram nnua nyinaa.+ 20 Wuram mmoa nso ani agyina wo,+ efisɛ nsubon no ayoyow,+ na ogya ahyew sare so adidibea.”


Mwanzo 47 NEN – 1 Mose 47 AKCB | Biblica\nMwanzo 47 NEN – 1 Mose 47 AKCB\n1Yakob mma no beduu Misraim asase so no, Yosef kɔka kyerɛɛ Farao se, “Mʼagya ne me nuanom no de wɔn nguan ne wɔn anantwi ne wɔn agyapade nyinaa afi Kanaan asase so aba, na wɔwɔ Gosen asase so.” 2Yosef yii ne nuabarimanom no mu baanum de wɔn kokyia Farao.\n3Farao bisaa anuanom no se, “Adwuma bɛn na moyɛ?”\nWobuaa no se, “Wo nkoa yɛ nguanhwɛfo, sɛnea na yɛn agyanom nso yɛ nguanhwɛfo no.” 4Anuanom no toaa so se, “Yɛaba ha sɛ ananafo a yɛrebɛtena ha kakra, efisɛ ɔkɔm no ano yɛ den yiye wɔ Kanaan asase so hɔ, na wo nkoa nguan nnya aduan nni. Enti yɛresrɛ wo kwan na yɛatena Gosen asase so ha.”\n5Farao ka kyerɛɛ Yosef se, “Wʼagya ne wo nuanom aba wo nkyɛn. 6Misraim asase nyinaa hyɛ wo nsa. Ma wʼagya ne wo nuabarimanom baabi pa na wɔntena. Ma wɔntena Gosen asase so. Sɛ wunim wɔn mu bi a wɔwɔ mmoayɛn ho nimdeɛ a, ma wɔnhwɛ me nguan so mma me.”\n7Afei, Yosef kɔfaa nʼagya Yakob de no bekyiaa Farao ma Yakob hyiraa no. 8Farao bisaa Yakob se, “Woadi mfe ahe?”\n9Yakob buaa Farao se, “Madi mfe ɔha ne aduasa a ɔhaw ne abɛbrɛsɛ wɔ mu. Minnu mʼagyanom nkwanna a wɔde tenaa asase so no ho hwee.” 10Na Yakob hyiraa Farao, na ofii nʼanim kɔe.\n11Enti Yosef bɔɔ nʼagya ne ne nuanom no atenase wɔ Misraim asase so. Ɔmaa wɔn agyapade wɔ asase no fa baabi a eye pa ara wɔ Rameses mansin mu, sɛnea Farao hyɛe no. 12Yosef maa nʼagya ne ne nuanom no aduan sɛnea wɔn mma dodow te.\n13Na aduan nni hɔ baabiara, efisɛ na ɔkɔm a aba no ano ayɛ den yiye. Saa ɔkɔm yi kaa Misraim ne Kanaan asase nyinaa ma emu nnipa ne nnɔbae twintwamee. 14Yosef prapraa Misraim ne Kanaan asase so sika nyinaa a onya fii aduantɔn no mu no baa Farao ahemfi. 15Bere a nnipa a wɔwɔ Misraim ne Kanaan asase so ho sika nyinaa sae no, Misraim nnipa nyinaa baa Yosef nkyɛn bɛka kyerɛɛ no se, “Yɛn ho sika nyinaa asa, enti ma yɛn aduan nni! Adɛn nti na ɛsɛ sɛ yewuwu?”\n16Yosef buaa wɔn se, “Sɛ mo sika asa de a, momfa mo nguan ne mo anantwi mmra mmegye aduan.” 17Enti wɔde wɔn mmoa no brɛɛ Yosef. Mmoa a wɔde wɔn bɛsesaa aduan no yɛ apɔnkɔ, nguan, mmirekyi, anantwi ne mfurum. Saa afe no mu no, wɔde wɔn mmoa nyinaa bɛsesaa aduan.\n18Afe akyi no, Misraimfo no nyinaa baa Yosef nkyɛn bɛkae se, “Yɛrentumi mfa biribiara nhintaw yɛn wura. Yɛn ho sika nyinaa asa, na yɛn anantwi nso yɛ wo dea. Hwee nni hɔ bio a yebetumi de abrɛ wo, yɛn wura, sɛ yɛn nnipadua ne yɛn nsase nko. 19Adɛn nti na ɛsɛ sɛ yɛhwere yɛn nkwa ne yɛn nsase wɔ wʼanim! Afei, ma yɛmfa yɛn nnipadua ne yɛn nsase nyinaa mmɛsesa aduan. Yɛde yɛn ho ne yɛn nsase nyinaa bɛkɔ nkoasom mu. Ma yɛn aburow, na ɔkɔm ankum yɛn, amma asase no nso anna mpan.”\n20Enti Yosef tɔɔ Misraim nsase nyinaa maa Farao. Esiane ɔkɔm no ano den nti, Misraimfo no tɔn wɔn nsase no nyinaa. Ɛyɛɛ saa ma nsase no nyinaa bedii Farao nsam. 21Efi Misraim ti kosi ti, Yosef de mu nnipa nyinaa bɛyɛɛ ne nkoa. 22Asɔfo nko ara nsase na wantɔ, efisɛ asɔfo no de, na Farao atwa anoduan bi de ama wɔn. Ne saa nti na wɔn de, wɔantɔn wɔn nsase no.\n23Yosef ka kyerɛɛ nnipa no se, “Afei a matɔ mo ne nsase de ama Farao yi, mo nso, munnye aburow nkodua. 24Na sɛ aburow no yɛ yiye, na mutwa a, momfa nkyɛmu anum mu baako mmrɛ Farao. Na nkyɛmu anum mu anan a ɛbɛka no, mo ne mo fifo ne mo mma nni bi, na munnyaw bi nso a mubedua.”\n25Wɔkae se, “Anokwa, woagye yɛn nkwa. Ka kyerɛ yɛn wura Farao se, onnye yɛn nto mu, na yɛnyɛ nkoa.”\n26Ɛnam saa asɛm yi so maa mmara a Yosef hyɛe sɛ wɔmfa asase no so nnɔbae nyinaa mu nkyɛmu anum mu baako mma Farao no da so wɔ hɔ besi nnɛ. Asɔfo no nsase nko ara na ankodi Farao nsam.\n27Israelfo no bɔɔ atenase wɔ Gosen mansin a ɛwɔ Misraim asase so no so. Wonyaa agyapade wɔ hɔ, na wɔn ase nso fɛee yiye.\n28Yakob tenaa Misraim mfe dunson. Odii mfirihyia ɔha ne aduanan ason ansa na ɔrewu. 29Eduu sɛ Yakob rebewu no, ɔfrɛɛ ne ba Yosef, ka kyerɛɛ no se, “Me ba, sɛ wodɔ me de a, ka ntam di nsew sɛ, wobɛyɛ me adɔe, adi me nokware. Sɛ miwu a, nsie me wɔ Misraim ha. 30Sɛ miwu a, momfa me mfi Misraim ha, nkosie me wɔ faako a wosiee me mpanyimfo no.”\nYosef hyɛɛ bɔ se, “Medi asɛm a woaka no so.”\n31Yakob kaa bio se, “Ka ntam kyerɛ me.” Yosef kaa ntam no, na Israel nso butuw ne pema so sɔree Onyankopɔn.\nAKCB : 1 Mose 47


1. Dɛn nti na ɛsɛ sɛ yesusuw tebea bi a ɛbae mfe du wɔ bere a Ɔhene Nebukadnesar de Daniel ne afoforo kɔɔ nnommumfa mu no akyi ho?\nNA MFE du atwam fi bere a Ɔhene Nebukadnesar de Daniel ne Yuda “asase no so atumfo” afoforo baa nnommumfa mu wɔ Babilon no. (2 Ahene 24:15) Na aberantewa Daniel resom wɔ ɔhene no ahemfie bere a tebea bi a ɛde ne nkwa too asiane mu sɔree no. Dɛn nti na ɛsɛ sɛ eyi kanyan yɛn anigye? Efisɛ ɛnyɛ sɛ Yehowa Nyankopɔn ho a ɔde gye asɛm no mu ma wogye Daniel ne afoforo nkwa nko, na mmom ɛma yehu Bible nkɔmhyɛ mu wiase tumi ahorow a aba nnidiso nnidiso abesi yɛn bere yi so nso.\nƆHEMPƆN BI HYIA ƆHAW A EMU YƐ DEN\n2. Bere bɛn na Nebukadnesar soo ne nkɔmhyɛ dae a edi kan no?\n2 Odiyifo Daniel kyerɛwee sɛ: “Nebukadnesar ahenni afe a etia abien no, Nebukadnesar sosoo adae bi, na ne honhom ho yeraw no, na n’ani saree dwe.” (Daniel 2:1) Nebukadnesar, Babilon Ahemman no hene na ɔsoo dae no. Na wabɛyɛ wiase sodifo koraa wɔ 607 A.Y.B. mu bere a Yehowa Nyankopɔn ma ɔsɛee Yerusalem ne n’asɔrefie no. Wɔ Nebukadnesar ahenni afe a ɛto so abien (606/605 A.Y.B.) mu no, Onyankopɔn ma ɔsoo dae bi a ɛyɛ hu.\n3. Henanom na wɔantumi ankyerɛ ɔhene no dae no ase no, na Nebukadnesar yɛɛ n’ade dɛn wɔ ho?\n3 Dae yi haw Nebukadnesar araa ma na ontumi nna. Sɛnea ɛte no, ne ho peree no sɛ obehu nea ɛkyerɛ. Nanso na ɔhene tumfoɔ no werɛ afi dae no! Enti ɔfrɛɛ Babilon ntafowayifo, kaberɛkyerefo ne adebisafo, na ɔhyɛe sɛ wɔnka dae no na wɔnkyerɛ ase. Wɔantumi anyɛ. Esiane sɛ wɔantumi anyɛ nti, Nebukadnesar bo fuw araa ma ɔhyɛɛ mmara sɛ “wɔnsɛe Babilon anyansafo nyinaa.” Na mmara yi bɛma Daniel ne ɔbrafo no akɔkasa. Dɛn ntia? Efisɛ na wobu ɔne n’ayɔnkofo Hebrifo baasa no—Hanania, Misael, ne Asaria—sɛ wɔka Babilon anyansafo ho.—Daniel 2:2-14.\nDANIEL GYE WƆN\n4. (a) Ɛyɛɛ dɛn na Daniel huu Nebukadnesar dae no mu nsɛm ne ne nkyerɛase? (b) Asɛm bɛn na Daniel kae de daa Yehowa Nyankopɔn ase?\n4 Bere a ohuu nea enti a Nebukadnesar hyɛɛ mmara denneennen no, “Daniel kɔe kɔsrɛɛ ɔhene sɛ ɔmma no bere na waka nkyerɛase no akyerɛ ɔhene.” Ɔpenee eyi so. Daniel san kɔɔ ne fie, na ɔne ne nnamfo Hebrifo baasa no bɔɔ mpae, srɛɛ “Nyankopɔn hɔ mmɔborohunu, ahintasɛm no ho.” Yehowa yii dae no mu ahintasɛm adi kyerɛɛ Daniel saa anadwo no ara wɔ anisoadehu bi mu. Daniel de anisɔ kae sɛ: “Nhyira nka Onyankopɔn din daa daa, sɛ nyansa ne tumi, ɔno na ɛwɔ no, ɔno na ɔsakra bere ne nna; otu ahene so, na ɔma ahene so; ɔma anyansafo nyansa, na ɔma wɔn a wonni nhumu nimdeɛ; oyi nea emu dɔ ne nea ahintaw adi, onim nea ɛwɔ esum mu, na hann ne no te.” Daniel kamfoo Yehowa wɔ nhumu a ɛte saa ho.—Daniel 2:15-23.\n5. (a) Bere a na Daniel gyina ɔhene no anim no, ɔkwan bɛn so na ɔhyɛɛ Yehowa anuonyam? (b) Dɛn nti na yɛn ani gye Daniel nkyerɛkyerɛmu no ho nnɛ?\n5 Ade kyee no, Daniel kɔɔ Ariok, awɛmfo panyin, a na wɔapaw no sɛ ɔnsɛe Babilon anyansafo no nkyɛn. Bere a Ariok tee sɛ Daniel betumi akyerɛ dae no ase no, ɔde ahoɔhare kɔɔ ɔhene no nkyɛn. Daniel annye anuonyam no amfa, na ɔka kyerɛɛ Nebukadnesar sɛ: “Onyankopɔn bi wɔ ɔsoro a oyi ahintasɛm adi, na wakyerɛ ɔhene Nebukadnesar nea ɛbɛba daakye.” Na ɛnyɛ sɛ Daniel asiesie ne ho sɛ ɔbɛka nea Babilon Ahemman no daakye bɛyɛ nko, na mmom nsɛm a ebesisi wɔ wiase afi Nebukadnesar bere so de abesi yɛn bere yi so ne akyi nso.—Daniel 2:24-30.\n6, 7. Ɛyɛ dae bɛn na Daniel kaee ɔhene no?\n6 Nebukadnesar wɛn n’aso yiye tiee asɛm no bere a Daniel kyerɛkyerɛɛ mu no: “Wo, ɔhene, wohwɛe, na hwɛ, ohoni kɛse bi ni. Ohoni no sõ, na ɛharan hyɛnn; egyina w’anim na ɛho yɛ hu. Ohoni no ni: Ne ti yɛ sika pa, ne koko ne n’abasa yɛ dwetɛ, ne yafunu ne n’asen yɛ kɔbere; n’asrɛ yɛ dade, n’anan mu bi yɛ dade, na emu bi yɛ ɛfa. Wode hwɛ ara kosii sɛ ɔbo bi a nsa biara nkura mu tew bɛbɔɔ ohoni no anan a ɛyɛ dade ne ɛfa no, na ebubuu no dukuduku; ɛnna dade, ɛfa, kɔbere, dwetɛ ne sika no bubuu dukuduku prɛko pɛ, na ɛyɛe sɛ ahohuru bere mu awiporowbea so ntɛtɛwa, na mframa sesaw kɔe, na wɔanhu baabiara bio; na ɔbo a ɛbɔɔ ohoni no yɛɛ bepɔw kɛse, na ɛyɛɛ asase nyinaa so ma.”—Daniel 2:31-35.\n7 Hwɛ sɛnea Nebukadnesar ani begye sɛ ɔte sɛ Daniel ka dae no kyerɛ no! Nanso twɛn! Sɛ Babilon anyansafo benya wɔn ti adidi mu a, gye sɛ Daniel tumi kyerɛ dae no ase nso. Bere a Daniel rekasa ama ɔne ne Hebrifo nnamfo baasa no, ɔkae sɛ: “Ɔdae no ni, na yɛbɛka ne nkyerɛase nso akyerɛ ɔhene.”—Daniel 2:36.\nAHENNI A ƐDA NSOW YIYE\n8. (a) Daniel kyerɛe sɛ ti a ɛyɛ sika kɔkɔɔ no yɛ hena anaa dɛn ade? (b) Ti a ɛyɛ sika kɔkɔɔ no baa bere bɛn?\n8 “Wo, ɔhene, woyɛ ahene mu hene a ɔsoro Nyankopɔn de ahenni, tumi, ahoɔden ne anuonyam ama wo, na baabiara a nnipa mma, wuram mmoa ne wim nnomaa te no, ɔde wɔn ahyɛ wo nsa, na ɔde wo adi wɔn nyinaa so: wone sika tiri no.” (Daniel 2:37, 38) Nsɛm yi bɛfaa Nebukadnesar ho bere a Yehowa ma ɔsɛee Yerusalem wɔ 607 A.Y.B. mu no. Na ɛte saa efisɛ na ahene a wɔde wɔn sii ahengua so wɔ Yerusalem no fi Dawid, Yehowa hene a wasra no abusua mu. Na Yerusalem yɛ Yuda ahenkurow, Onyankopɔn ahenni nsusuwso a egyina Yehowa tumidi wɔ asase so ananmu no. Bere a wɔsɛee saa kurow no wɔ 607 A.Y.B. mu no, saa Onyankopɔn ahenni nsusuwso yi gui. (1 Beresosɛm 29:23; 2 Beresosɛm 36:17-21) Afei na wiase tumi ahorow a ɛbɛba nnidiso nnidiso a ohoni no fã a ɛyɛ fagude yɛ ho mfonini no betumi adi wiase no so a Onyankopɔn ahenni nsusuwso no mfa ne ho nnye mu. Sɛ ti a ɛyɛ sika, fagude a na wonim sɛ ɛsom bo sen biara wɔ tete no, na Nebukadnesar wɔ din sɛ ɔno na ɔsɛee Yerusalem de tuu saa ahenni no gui.—Hwɛ “Ɔhene Kofoni Bi Kyekye Ahemman” a ɛwɔ kratafa 63 no.\n9. Na ti a ɛyɛ sika kɔkɔɔ no gyina hɔ ma dɛn?\n9 Ná Nebukadnesar a odii hene mfe 43 no yɛ ahene abusua bi a edii Babilon Ahemman no so no ti. Na n’asebarima Nabonido ne ne ba panyin, Ewil-Merodak, ka ho. Ahene abusua no san traa hɔ mfe 43 bio kosii sɛ Nabonido ba Belsasar wui wɔ 539 A.Y.B. mu. (2 Ahene 25:27; Daniel 5:30) Enti na dae no mu sika kɔkɔɔ no nnyina hɔ mma Nebukadnesar nkutoo na mmom Babilon ahene abusua no nyinaa.\n10. (a) Ɔkwan bɛn so na Nebukadnesar dae no kyerɛe sɛ Babilon Wiase Tumi no rentra hɔ daa? (b) Nkɔm bɛn na odiyifo Yesaia hyɛe wɔ nea obedi Babilon so nkonim no ho? (d) Ɔkwan bɛn so na Medo-Persia ba fam sen Babilon?\n10 Daniel ka kyerɛɛ Nebukadnesar sɛ: “Na w’akyi na ahenni foforo bɛsɔre a ennu wo de no.” (Daniel 2:39) Ahenni a ohoni no koko ne n’abasa a ɛyɛ dwetɛ yɛ ho mfonini no na ebesi Nebukadnesar ahene abusua no ananmu. Na Yesaia ahyɛ ahenni yi ho nkɔm ato hɔ bɛyɛ mfe 200, na ɔbɔɔ ɛso hene nkonimdifo no din mpo—Kores. (Yesaia 13:1-17; 21:2-9; 44:24–45:7, 13) Na eyi ne Medo-Persia Ahemman no. Ɛwom sɛ Medo-Persia yɛɛ anibuei nneɛma akɛse te sɛ Babilon Ahemman de, nanso wɔde dwetɛ a sika kɔkɔɔ som bo sen no no na egyinaa hɔ maa ahenni a ɛbaa akyiri yi no. Na ɛba fam sen Babilon Wiase Tumi no efisɛ annya din sɛ ɛno na ɛsɛee Yuda, Onyankopɔn ahenni nsusuwso a na n’ahenkurow ne Yerusalem no.\n11. Bere bɛn na Nebukadnesar ahene abusua no baa awiei?\n11 Bɛyɛ mfe 60 wɔ bere a Daniel kyerɛɛ dae no ase akyi no, ohuu Nebukadnesar ahene abusua no awiei. Na Daniel wɔ hɔ saa October 5/6, 539 A.Y.B. anadwo a Medo-Persia asraafo ko faa Babilon a na ɛte sɛ nea wontumi nni so nkonim, na wokum Ɔhene Belsasar no. Bere a Belsasar wui no, dae no mu honi no ti a ɛyɛ sika kɔkɔɔ—Babilon Ahemman—no gui.\nAHENNI BI GYAE NNOMMUM\n12. Ɔkwan bɛn so na Yudafo a na wɔwɔ nnommumfa mu no nyaa mmara a Kores hyɛe wɔ 537 A.Y.B. mu no so mfaso?\n12 Medo-Persia besii Babilon Ahemman no ananmu sɛ wiase tumi wɔ 539 A.Y.B. mu. Mediani Dario a na wadi mfe 62 no na ɔbɛyɛɛ Babilon kurow a wodii so nkonim no sodifo a odi kan. (Daniel 5:30, 31) Ɔne Persiani Kores boom dii Medo-Persia Ahemman no so bere tiaa bi. Bere a Dario wui no, Kores nkutoo bɛyɛɛ Persia Ahemman no hene. Yudafo a na wɔwɔ Babilon no de, Kores ahenni no ma wogyee wɔn fii nnommumfa mu. Wɔ 537 A.Y.B. mu no, Kores hyɛɛ mmara a ɛmaa Yudafo nnommum a wɔwɔ Babilon no san kɔɔ wɔn man mu kɔkyekyee Yerusalem sii Yehowa asɔrefie no bio. Nanso, wɔansan amfa Onyankopɔn ahenni nsusuwso no ansi hɔ wɔ Yuda ne Yerusalem.—2 Beresosɛm 36:22, 23; Esra 1:1-2:2a.\n13. Dɛn na na Nebukadnesar dae no mu ohoni no koko ne n’abasa a ɛyɛ dwetɛ no yɛ ho mfonini?\n13 Na dae no mu ohoni no koko ne n’abasa a ɛyɛ dwetɛ no yɛ Persia ahene a Kores Ɔkɛseɛ no na odi kan no ho mfonini. Saa ahene abusua no traa hɔ bɛboro mfe 200. Wɔkyerɛ sɛ Kores wui bere a na ɔredi ako wɔ 530 A.Y.B. mu. Anyɛ yiye koraa no, ahene bɛyɛ 12 a wɔbae wɔ n’akyi bɛtraa Persia Ahemman no ahengua so no mu 2 boaa Yehowa nkurɔfo a wapaw wɔn no. Wɔn mu biako ne (Persiani) Dario I, na nea ɔka ho ne Artasasta I.\n14, 15. Mmoa bɛn na Dario Ɔkɛseɛ no ne Artasasta I de maa Yudafo no?\n14 Dario I ne Persia ahene a wɔbae wɔ Kores Ɔkɛseɛ no akyi no mu nea ɔto so abiɛsa. Ebetumi aba sɛ baanu a na wodi n’anim no ne Cambyses II, ne ne nua Bardiya (anaasɛ ebia Magus a ɔperee ahenni no a wɔfrɛ no Gaumata). Eduu bere a Dario I, a wɔsan frɛ no Dario Ɔkɛseɛ bɛtra ahengua no so wɔ 521 A.Y.B. mu no, na wɔabara sɛ ɛnsɛ sɛ wɔsan si Yerusalem asɔrefie no. Bere a Dario huu nhoma a Kores mmara no wom wɔ ɔman no kyerɛwtohɔ akorae wɔ Ahmeta no, ɛnyɛ ɔdan no nkutoo na ɔmaa kwan sɛ wɔnsan nsi wɔ 520 A.Y.B. mu. Ɔsan yii ahene foto mu sika mae sɛ wɔmfa nsi asɔrefie no.—Esra 6:1-12.\n15 Persia hene a odi hɔ a ɔboa maa Yudafo no san kɔɔ wɔn man mu ne Artasasta I a obedii ne papa Ahasweros (Xerxes I) ade wɔ 475 A.Y.B. mu no. Wɔtoo Artasasta din sɛ Longimanus efisɛ na ne nsa nifa ware sen ne nsa benkum. Wɔ n’ahenni afe a ɛto so 20 mu, wɔ 455 A.Y.B. mu no, ɔpaw ne nsahyɛfo Yudani Nehemia sɛ Yuda amrado maa no ahyɛde sɛ ɔnsan nkosi Yerusalem afasu. Saa ade yi na efii ‘mfepɛn aduɔson’ a wɔka ho asɛm wɔ Daniel ti 9 no ase na ɛkyerɛɛ bere a Mesia, anaa Kristo, Yesu Nasareni no bepue ne bere a obewu.—Daniel 9:24-27; Nehemia 1:1; 2:1-18.\n16. Bere bɛn na Medo-Persia Wiase Tumi no gui, na egui wɔ ɔhene bɛn bere so?\n16 Ahene baasia a wɔbae wɔ Artasasta I akyi bɛtraa Persia Ahemman no ahengua so no mu nea otwa to ne Dario III. N’ahenni gui mpofirim wɔ 331 A.Y.B. mu bere a odii nkogu kɛse wɔ Alexander Ɔkɛseɛ nsam wɔ Gaugamela, tete Niniwe no. Nkogudi yi maa Medo-Persia Wiase Tumi a Nebukadnesar dae no mu ohoni no fã a ɛyɛ dwetɛ yɛ ho mfonini no gui. Na tumi a ɛbɛba no korɔn wɔ akwan bi so, nanso na ɛba fam wɔ akwan foforo so. Eyi da adi pefee bere a yetie nkyerɛkyerɛmu a Daniel kɔ so de ma wɔ Nebukadnesar dae no ho no.\nAHENNI BI—ƐTRƐW KƆ AKYIRI NANSO ƐBA FAM\n17-19. (a) Wiase tumi bɛn na na afuru ne asrɛ a ɛyɛ dwetɛ no yɛ ho mfonini, na n’ahenni trɛw koduu he? (b) Na hena ne Alexander III? (d) Ɔkwan bɛn so na Hela bɛyɛɛ kasa a na wɔka wɔ amanaman mu, na na ɛfata yiye ma dɛn?\n17 Daniel ka kyerɛɛ Nebukadnesar sɛ ohoni kɛse no afuru ne n’asrɛ yɛ “ahenni foforo a ɛto so abiɛsa a ɛyɛ kɔbere a ebedi asase nyinaa so.” (Daniel 2:32, 39) Na ahenni a ɛto so abiɛsa yi bɛba wɔ Babilon ne Medo-Persia akyi. Esiane sɛ kɔbere nsom bo sɛ dwetɛ nti, wiase tumi foforo yi bɛyɛ nea ɛba fam sen Medo-Persia efisɛ wɔamfa hokwan te sɛ Yehowa nkurɔfo a wogyee wɔn no anhyɛ no anuonyam. Nanso, na ahenni a ɛte sɛ dwetɛ no ‘bedi asase nyinaa so,’ a ɛkyerɛ sɛ ɛbɛtrɛw akɔ akyiri asen Babilon anaa Medo-Persia. Nokwasɛm bɛn na abakɔsɛm da no adi wɔ wiase tumi yi ho?\n18 Bere a onuonyampɛfo Alexander III bɛtraa Makedonia ahengua so wɔ 336 A.Y.B. mu a na wadi mfe 20 no, ofii ase ko dii aman pii so. Esiane sɛ odii nkonim wɔ n’akodi mu nti, wɔbɛfrɛɛ no Alexander Ɔkɛseɛ. Bere a odii nkonim toatoaa so no, ɔkɔɔ so ko kɔɔ Persia ahemman no mu. Bere a odii Dario III so nkonim wɔ Gaugamela wɔ 331 A.Y.B. mu no, Persia Ahemman no fii ase gui na Alexander kyekyee Hela ahemman sɛ wiase tumi foforo.\n19 Bere a Alexander dii nkonim wɔ Gaugamela akyi no, ɔkɔko faa Persiafo nhenkurow a ɛne Babilon, Susan, Persepolis, ne Ahmeta. Bere a odii Persia Ahemman no fã a aka so nkonim wiei no, ɔtrɛw ne nkonimdi mu kɔɔ India atɔe fam. Ɔkyekyee Helafo atubraman wɔ nsase a odii so nkonim no so. Enti, Hela kasa ne amammerɛ trɛw wɔ ahemman no mu nyinaa. Nokwarem no, Hela Ahemman no bɛyɛɛ kɛse sen ebiara a edii n’anim no. Sɛnea Daniel hyɛɛ nkɔm no, kɔbere ahemman no ‘dii wiase nyinaa so.’ Ade biako a efii mu bae ne sɛ Hela kasa (Koine) bɛyɛɛ nea wɔka wɔ amanaman mu. Esiane sɛ na wotumi de kyerɛkyerɛ nsɛm mu pɛpɛɛpɛ nti, ɛbɛyɛɛ nea ɛfata kɛse sɛ wɔde kyerɛw Kristofo Hela Kyerɛwnsɛm no na wɔde trɛw Onyankopɔn Ahenni ho asɛmpa no mu.\n20. Dɛn na ɛbaa Hela Ahemman no so wɔ Alexander Ɔkɛseɛ wu no akyi?\n20 Alexander Ɔkɛseɛ no traa ase mfe awotwe pɛ sɛ wiase sodifo. Ɛwom sɛ na Alexander a na wadi mfe 32 no nnyinii de, nanso ɔyaree wɔ apontow bi akyi, na bere tiaa bi akyi no owui wɔ June 13, 323 A.Y.B. mu. Bere bi akyi no, wɔkyekyɛɛ n’ahemman kɛse no mu anan, na n’asafohene no mu biara dii biako so. Enti ahenni anan fii ahemman kɛse biako mu bae, na akyiri yi Roma Ahemman betwiw faa so. Wiase tumi a ɛte sɛ kɔbere no kɔɔ so traa hɔ besii 30 A.Y.B. yi ara mu, bere a awiei koraa no Roma dii ahenni anan yi mu nea etwa to—Ptolemy ahene abusua a na edi tumi wɔ Misraim no—so nkonim no.\nAHENNI A EBUBU ADE YAM NO\n21. Daniel kaa “ahenni a ɛto so anan” no ho asɛm dɛn?\n21 Daniel toaa ne nkyerɛkyerɛmu a ɔde mae wɔ dae no mu ohoni no ho so sɛ: “Na ahenni a ɛto so anan [a ɛbae wɔ Babilon, Medo-Persia, ne Hela akyi] no bɛyɛ den sɛ dade; na sɛnea dade bubu na ɛyam ade nyinaa no, sɛ dade a ɛbobɔ ade ara na ebebubu na abobɔ ɛno nyinaa.” (Daniel 2:40) Wiase tumi yi ahoɔden ne sɛnea etumi bubu ade no bɛma ayɛ te sɛ dade—ɛyɛ den sen ahemman a wɔde sika kɔkɔɔ, dwetɛ, anaa kɔbere gyinaa hɔ mae no. Na tumi a ɛte saa ne Roma Ahemman no.\n22. Ɔkwan bɛn so na na Roma Ahemman no te sɛ dade?\n22 Roma bubuu Hela Ahemman no na ɛyam no, na etwiw faa Medo-Persia ne Babilon wiase tumi no nkae so. Esiane sɛ ankyerɛ obu amma Onyankopɔn Ahenni a Yesu Kristo bɔɔ ho dawuru no nti, ekum no wɔ asɛndua so wɔ 33 Y.B. mu. Nea ɛbɛyɛ na Roma agu nokware Kristosom no, ɛtaa Yesu asuafo no. Afei nso, Romafo no sɛee Yerusalem ne n’asɔrefie no wɔ 70 Y.B. mu.\n23, 24. Wɔ Roma Ahemman no akyi no, dɛn na ohoni no anan yɛ ho mfonini?\n23 Ɛnyɛ Roma Ahemman no nkutoo na Nebukadnesar dae no mu ohoni no anan a ɛyɛ dade no yɛ ho mfonini, na mmom amammui tumi a efii mu bae no nso. Susuw nsɛm a wɔakyerɛw wɔ Adiyisɛm 17:10 yi ho: “Ɛyɛ ahene baason. Baanum agu, obiako wɔ hɔ, ɔfoforo no nnya mmae ɛ, na ɔba a, etwa sɛ ɔtra hɔ kakraa bi.” Bere a ɔsomafo Yohane kyerɛw nsɛm yi no, na Romafo no atwa no asu akɔto Patmo supɔw so. Na ahene anaa wiase tumi anum a agu no ne Misraim, Asiria, Babilon, Medo-Persia, ne Hela. Na nea ɛto so asia—Roma Ahemman no—da so di tumi. Nanso na ɛno nso begu, na ɔhene a ɔto so ason no befi nsase a Roma ko fae no biako so. Na ɛbɛyɛ wiase tumi bɛn?\n24 Bere bi na Britania yɛ Roma Ahemman no fã a ɛwɔ kusuu fam atɔe. Nanso, ebeduu afe 1763 mu no, na abɛyɛ Britania Ahemman—Britania a edii po ason so no. Ebeduu 1776 no na Amerika nsase a edi so no mu 13 akyerɛ sɛ wɔretew wɔn ho na ama wɔakyekye United States, Amerika. Nanso, mfe bi akyi no, Britania ne United States bɛyɛɛ ayɔnkofo wɔ ɔko ne asomdwoe bere mu. Enti, Anglo-Amerika a aka abom no bae sɛ Bible nkɔmhyɛ mu wiase tumi a ɛto so ason. Te sɛ Roma Ahemman no, ayɛ ‘den sɛ dade,’ na ne tumidi yɛ den sɛ dade. Enti ohoni no anan a ɛyɛ dade no gyina hɔ ma Roma Ahemman no ne Anglo-Amerika wiase tumi a aka abom no.\nNKABOM A EMU NYƐ DEN\n25. Dɛn na Daniel ka faa ohoni no anan ne n’anansoaa ho?\n25 Afei Daniel ka kyerɛɛ Nebukadnesar sɛ: “Na sɛ wuhuu anan ne anansoaa a emu bi yɛ ɔnwemfo fa na emu bi yɛ dade no, ɛbɛyɛ ahenni a emu apaapae, nso dade denyɛ no bɛtra mu, sɛnea wuhui sɛ dɔte afrafra dade no mu no. Na anansoaa a emu bi yɛ dade na ebi yɛ ɛfa no, ahenni no fã bi bɛyɛ den, na emu bi bɛyɛ mmerɛw; na sɛ wuhuu dɔte sɛ afrafra dade no, nnipa no bedi afra, wɔn asefo mu, na wɔremfomfam wɔn ho, sɛnea dade nnya ɛfa mu afraye no.”—Daniel 2:41-43.\n26. Bere bɛn na ahenni a anan ne anansoaa no yɛ ho mfonini no bae?\n26 Wiase tumi ahorow a aba nnidiso nnidiso a Nebukadnesar dae no mu ohoni no afã horow yɛ ho mfonini no fii ase fii ne ti no so de besi ne nan ase. Ntease wom sɛ anan ne anansoaa a ɛyɛ ‘dɔte a afrafra dade’ no bɛyɛ nnipa nniso a etwa to a ɛbɛtra hɔ wɔ “awiei bere” no mu ho mfonini.—Daniel 12:4.\n27. (a) Tebea bɛn na anan ne anansoaa a ɛyɛ dɔte ne dade a adi afra no yɛ ho mfonini? (b) Dɛn na ohoni no anansoaa du no yɛ ho mfonini?\n27 Wɔ afeha a ɛto so 20 mfiase no, na Britania Ahemman no di asase so nnipa nkyem anan mu biako so. Na Europa ahemman afoforo nso di nnipa ɔpepem pii so. Nanso, Wiase Ko I maa aman akuwakuw besii ahemman ahorow no ananmu. Wiase Ko II akyi no, eyi nyaa nkɔanim. Bere a ɔman ho dɔ san nyaa nkɔanim no, wiase aman no dodow kɔɔ anim yiye. Na ohoni no anansoaa du no gyina hɔ ma tumi ne nniso horow a ɛte saa a ɛwɔ hɔ nyinaa, efisɛ ɛtɔ bere bi a Bible no de akontaahyɛde du gyina hɔ ma biribi a edi mu wɔ asase so.—Fa toto Exodus 34:28; Mateo 25:1; Adiyisɛm 2:10 ho.\n28, 29. (a) Sɛnea Daniel kyerɛe no, na dɔte no gyina hɔ ma dɛn? (b) Dɛn na yebetumi aka afa dade ne dɔte a adi afra no ho?\n28 Mprempren a yɛwɔ “awiei bere” no mu no, yɛadu ohoni no anan no so. Nniso ahorow a wɔde ohoni no anan ne anansoaa a ɛyɛ dade ne ɛfa a afrafra no yɛ ho mfonini no bi yɛ den—ɛyɛ katabaako anaa kankabi. Afoforo te sɛ dɔte. Wɔ ɔkwan bɛn so? Daniel de dɔte totoo ‘nnipa asefo’ ho. (Daniel 2:43) Ɛwom sɛ dɔte a wɔde yɛɛ nnipa asefo nyɛ den de, nanso wɔama ahenni horow a akyɛ a ɛte sɛ dade atie nnipa mpapahwekwa a wɔpɛ sɛ wɔka nea wɔpɛ kyerɛ nniso horow a edi wɔn so tumi no mpɛn pii. (Hiob 10:9) Nanso katabaako nniso ne nnipa mpapahwekwa no ntumi nyɛ biako—sɛnea dade ne dɔte ntumi mfra no. Bere a ohoni no bebubu no, na wiase no mu apaapae wɔ amammui fam ankasa!\n29 So anan ne anansoaa no mu mpaapaemu no bɛma ohoni no nyinaa abubu? Dɛn na ɛbɛba ohoni no so?\nAWIEI A ƐYƐ NWONWA!\n30. Ka Nebukadnesar dae no awiei ho asɛm.\n30 Susuw dae no awiei ho. Daniel ka kyerɛɛ ɔhene no sɛ: “Wode hwɛ ara kosii sɛ ɔbo bi a nsa biara nkura mu tew bɛbɔɔ ohoni no anan a ɛyɛ dade ne ɛfa no, na ebubuu no dukuduku; ɛnna dade, ɛfa, kɔbere, dwetɛ ne sika no bubuu dukuduku prɛko pɛ, na ɛyɛe sɛ ahohuru bere mu awiporowbea so ntɛtɛwa, na mframa sesaw kɔe, na wɔanhu baabiara bio; na ɔbo a ɛbɔɔ ohoni no yɛɛ bepɔw kɛse, na ɛyɛɛ asase nyinaa so ma.”—Daniel 2:34, 35.\n31, 32. Nkɔm bɛn na wɔhyɛe wɔ Nebukadnesar dae no fã a etwa to no ho?\n31 Bere a nkɔmhyɛ no rekyerɛkyerɛ mu no, ɛtoaa so sɛ: “Na ahene no nna no mu no, ɔsoro Nyankopɔn bɛma ahenni a wɔrensɛe no da, na wɔrennyaw n’ahenni mma ɔman foforo bi so, na ebebubu ahenni horow no nyinaa ama asã, na ɛno de, ebegyina daa. Ɛno nti wuhui sɛ ɔbo a nsa anka tew fii bepɔw no ho, na ebebubuu dade, kɔbere, ɛfa, dwetɛ ne sika no dukuduku. Onyankopɔn kɛse no akyerɛ ɔhene nea daakye ɛbɛba, na ɔdae no wom na ne nkyerɛase yɛ nokware.”—Daniel 2:44, 45.\n32 Bere a Nebukadnesar hui sɛ wɔakae ne dae no na wɔakyerɛ ase no, ogye toom sɛ Daniel Nyankopɔn no nkutoo ne “ahene wura ne nea oyi ahintasɛm adi.” Afei nso, ɔhene no maa Daniel ne ne Hebrifo ayɔnkofo baasa no dibea akɛse. (Daniel 2:46-49) Ɛnde, dɛn na Daniel ‘nkyerɛase a ɛyɛ nokware’ no kyerɛ ma ɛnnɛ bere yi?\n‘BEPƆW BI YƐ ASASE SO MA’\n33. “Bepɔw” bɛn na wɔtew “ɔbo” no fii ho, ɛyɛ bere bɛn, na wɔyɛɛ saa wɔ ɔkwan bɛn so?\n33 Bere a “amanaman no bere” baa awiei wɔ October 1914 mu no, “ɔsoro Nyankopɔn” no de ɔsoro Ahenni no sii hɔ denam ne Ba Yesu Kristo a ɔde no traa ahengua so sɛ “Ahene mu hene ne awuranom mu awurade” no so. * (Luka 21:24; Adiyisɛm 12:1-5; 19:16) Enti, ɛnam Onyankopɔn tumi so na ɛnyɛ nnipa nsa na wɔde tew “ɔbo” a ɛyɛ Mesia Ahenni no fii Yehowa amansan tumidi “bepɔw” no ho. Wɔde ahenni yi ama Yesu Kristo a Onyankopɔn ama no nkwa a owu nnim no. (Romafo 6:9; 1 Timoteo 6:15, 16) Enti, wɔrennyaw ‘yɛn Awurade Nyankopɔn ne Kristo ahenni’—Yehowa amansan tumidi ho mfonini —mma obi foforo biara. Ebegyina daa.—Adiyisɛm 11:15.\n34. Ɔkwan bɛn so na wɔde Onyankopɔn Ahenni no sii hɔ wɔ “ahene no nna no mu”?\n34 Wɔde Ahenni no sii hɔ wɔ “ahene no nna no mu.” (Daniel 2:44) Na eyinom nyɛ ahene a ohoni no anansoaa du no yɛ wɔn ho mfonini no nkutoo, na mmom wɔn a n’afã a ɛyɛ dade, kɔbere, dwetɛ, ne sika kɔkɔɔ yɛ ho sɛnkyerɛnne no nso. Ɛwom sɛ Babilon, Persia, Hela, ne Roma ahemman no agu sɛ wiase tumi de, nanso na n’afa horow da so ara wɔ hɔ wɔ 1914 mu. Saa bere no na Turkey Ottoman Ahemman no di Babilon asase so, na nniso horow di tumi wɔ Persia (Iran) ne Hela ne Roma, Italy.\n35. Bere bɛn na “ɔbo” no bɛbɔ ohoni no, na wobebubu ohoni no akodu he?\n35 Ɛrenkyɛ Onyankopɔn soro Ahenni bɛbɔ sɛnkyerɛnne kwan so ohoni no anan. Enti ahenni a ɛyɛ ho mfonini no nyinaa bebubu asinasin ma asa. Nokwarem no, saa “ɔbo” no bɛbɔ ohoni no denneennen araa ma ayam no dukuduku, na Onyankopɔn ahum mframa apra akɔ te sɛ awiporowbea ntɛtɛwa wɔ “Onyankopɔn, ade nyinaa so tumfoɔ no, da kɛse no mu ko no” mu. (Adiyisɛm 16:14, 16) Afei, Onyankopɔn Ahenni bɛyɛ nniso bepɔw a ɛbɛka “asase nyinaa” te sɛ ɔbo a ɛdanee bepɔw na ɛyɛɛ asase so ma no.—Daniel 2:35.\n36. Dɛn nti na yebetumi aka sɛ Mesia Ahenni no yɛ nniso a ebegyina?\n36 Ɛwom sɛ Mesia Ahenni no wɔ soro de, nanso ɛbɛtrɛw ne tumidi mu aba yɛn okyinnsoromma yi so ma ayɛ nhyira ama asase so asoɔmmerɛfo nyinaa. Saa nniso a ebegyina no ‘rensɛe da,’ na “wɔrennyaw . . . mma ɔman foforo bi.” Esiane sɛ ɛnte sɛ sodifo a wɔyɛ nnipa a wowu ahenni nti, “ebegyina daa,” ɛbɛtra hɔ daa. (Daniel 2:44) Ɛmmra sɛ wubenya hokwan ayɛ wɔn a ebedi wɔn so no mu biako daa.\n^ nky. 33 Hwɛ nhoma yi Ti 6.\n• Wiase tumi ahorow bɛn na Nebukadnesar dae no mu ohoni kɛse no afã horow yɛ ho mfonini?\n• Wiase tebea bɛn na anan ne anansoaa du a ɛyɛ dɔte ne dade a adi afra no yɛ ho mfonini?\n• Bere bɛn na wɔtew “ɔbo” no fii “bepɔw” no ho, na wɔtew fii bepɔw bɛn ho?\n• Bere bɛn na “ɔbo” no bɛbɔ ohoni no?\n[Adaka/Mfonini wɔ kratafa 63-67]\nƆHENE KOFONI BI KYEKYE AHEMMAN\nBABILON hene ba ne n’asraafo kunkum Misrifo asraafo dɔm a Farao Neko da wɔn ano no pasaa wɔ Karkemis, wɔ Siria. Misrifo a wɔadi nkogu no guan kɔ kesee fam de wɔn ani kyerɛ Misraim, na Babilonfo no taa wɔn. Nanso nkra bi a efi Babilon bae no ma ɔheneba nkonimdifo no san n’akyi. Na asɛm no ne sɛ ne papa, Nabopolassar, awu. Nebukadnesar san kɔ ne kurom ntɛm ara kɔtra ahengua a ne papa agyaw no so bere a ɔde asɛyɛde no hyɛ n’asafohene nsa sɛ wɔmfa nnommum ne asade no mmra no.\nEnti Nebukadnesar bɛtraa Babilon ahengua so wɔ 624 A.Y.B. mu, na ɔbɛyɛɛ Babilon Ahemman Foforo no sodifo a ɔto so abien. Wɔ n’ahenni a edii mfe 43 no mu no, ogyee nsase a bere bi na Asiria Wiase Tumi no di so no, na ɔtrɛw n’ahemman no mu, ko faa Siria a na ɛwɔ atifi fam ne Palestina a na ɛwɔ atɔe fam besii Misraim ahye so.—Hwɛ asase mfonini no.\nWɔ Nebukadnesar ahenni afe a ɛto so anan (620 A.Y.B.) mu no, ɔde Yuda kaa n’ahenni ho. (2 Ahene 24:1) Mfe abiɛsa akyi no, Yudafo atuatew maa Babilon bɛtow hyɛɛ Yerusalem so. Nebukadnesar faa Yehoiakin, Daniel, ne afoforo nnommum de wɔn kɔɔ Babilon. Ɔhene no de Yehowa asɔrefie nnwinne bi nso kɔe. Ɔyɛɛ Yehoiakin papa nua, Sedekia, Yuda hene a ɔhyɛ n’ase.—2 Ahene 24:2-17; Daniel 1:6, 7.\nBere bi akyi no, Sedekia nso tew atua, na ɔde ne ho kɔbɔɔ Misraim. Nebukadnesar san bɛtow hyɛɛ Yerusalem so, na wɔ 607 A.Y.B. mu no obubuu n’afasu, hyew asɔrefie no, na ɔsɛee kurow no. Okunkum Sedekia mma nyinaa, na afei ɔbobɔɔ Sedekia ani de no bɔɔ dua mu na ama ɔde no akɔ Babilon sɛ ɔdeduani. Nebukadnesar faa nnipa no dodow no ara nnommum de asɔrefie hɔ nnwinne a aka no nyinaa kɔɔ Babilon. “Saa na wotuu Yuda fii wɔn asase so.”—2 Ahene 24:18–25:21.\nNebukadnesar dii Tiro nso so nkonim denam kurow no a otwaa ho hyiae so—ntua a edii mfe 13. Wɔ ntua no mu no, n’asraafo no dade kyɛw worɔworɔɔ wɔn atifi ma wɔn ‘atifi popae,’ na nneɛma a wɔsoae de yɛɛ ade a wɔde twaa kurow no ho hyiae no maa wɔn mmati “ho worɔworɔwee.” (Hesekiel 29:18) Awiei koraa no, Babilon asraafo no faa Tiro.\nƐda adi sɛ na Babilon hene no nim mpasuatwa yiye. Nhwehwɛmu nhoma ahorow bi, titiriw Babilonfo de, nso ka sɛ na ɔyɛ ɔhene a odi asɛntrenee. Ɛwom sɛ Kyerɛwnsɛm no nka pefee sɛ na Nebukadnesar di asɛntrenee de, nanso odiyifo Yeremia kae sɛ ɛwom sɛ na Sedekia atew atua mpo de, nanso sɛ ‘ofi adi kɔ Babel hene mmapɔmma nkyɛn’ a, ɔne no renni no atirimɔden so. (Yeremia 38:17, 18) Yerusalem sɛe akyi no, Nebukadnesar kyerɛɛ obu maa Yeremia. Ɛdefa Yeremia ho no, ɔhene no hyɛe sɛ: “Fa no ma w’ani nku ne ho, na nyɛ́ no bɔne biara. Na sɛnea ɔbɛka akyerɛ wo no, saa ara na yɛ ma no.”—Yeremia 39:11, 12; 40:1-4.\nSɛ ɔman sohwɛfo no, Nebukadnesar huu Daniel ne n’ayɔnkofo baasa no—Sadrak, Mesak, ne Abed-Nego —a wɔn Hebrifo din ne Hanania, Misael, ne Asaria no su ne wɔn dom akyɛde ahorow ntɛm ara. Enti ɔhene no maa wɔn dibea wɔ n’ahenni mu.—Daniel 1:6, 7, 19-21; 2:49.\nBabilonfo nyame Marduk titiriw na Nebukadnesar som no. Ɔhene no kyerɛe sɛ ne nkonimdi no nyinaa fi Marduk. Osii asɔredan pii maa Marduk ne Babilon anyame foforo pii wɔ Babilon na osiesiee mu fɛfɛɛfɛ. Ɛbɛyɛ sɛ ohyiraa sika kɔkɔɔ honi kɛse a ɔde sii Dura tataw so no so maa Marduk. Ɛda adi sɛ Nebukadnesar de ne ho too adebisa so kɛse wɔ n’akodi ho nhyehyɛe mu.\nNebukadnesar de anigye kɛse siesiee Babilon, saa bere no mu kurow a na n’afasu yɛ den sen biara no. Bere a Nebukadnesar wiee kurow no fasu kɛse a ɛbɔ ho abien a ne papa na ofii ase no, ɔmaa n’ahenkurow no bɛyɛɛ te sɛ nea wontumi nko mfa. Ɔhene no siesiee ahemfie dedaw bi a na ɛwɔ kurow no mfinimfini no, na osii ahohuru bere mu ahemfie wɔ bɛyɛ kilomita abien wɔ atifi fam. Sɛnea ɛbɛyɛ na Nebukadnesar ama ne yere Mediani, a na n’ani gyina ne kurom mmepɔw ne kwae no anya nea ɔhwehwɛ no, wɔkyerɛ sɛ ɔyɛɛ abansoro so turo—wɔka sɛ ɛyɛ tete wiase no mu anwonwade ason no mu biako.\nDa koro bi a ɔhene no retu mpase wɔ Babilon ahemfie no, ɔhoahoaa ne ho sɛ: “So ɛnyɛ Babel kɛse a makyekye mayɛ ahenni gyinabea, me tumi denyɛ so, na ama m’anuonyam agye din no ni anaa?” Bere a “asɛm no da so wɔ ɔhene anom no,” ɔbɔɔ dam. Sɛnea Daniel hyɛɛ nkɔm no, Nebukadnesar amfata sɛ odi hene mfe ason, na ɔwee wura. Saa bere no baa awiei no, wɔsan de ahenni no maa Nebukadnesar na odii hene kosii sɛ owui wɔ 582 A.Y.B. mu.—Daniel 4:30-36.\nDɛn na yebetumi aka afa Nebukadnesar ho sɛ\n• obi a onim mpasuatwa?\n• ɔman sohwɛfo?\n• Marduk somfo?\nBabilon, kurow a na n’afasu yɛ den sen biara wɔ ne bere so\nNa ɔtweaseɛ yɛ Marduk agyiraehyɛde\nBabilon abansoro so turo a agye din no\n[Asɛm a Wɔahyehyɛ/Mfonini wɔ kratafa 56]\n[Mfonini nkutoo na ɛwɔ kratafa 47]\n[Mfonini nkutoo na ɛwɔ kratafa 58]\nShare Share Ohoni Kɛse Bi Sɔre ne N’asehwe\ndp ti 4 kr. 46-67


2 Beresosɛm 17 | Intanɛt So Bible| Wiase Foforɔ Nkyerɛaseɛ\nBeresosɛm Nhoma a Ɛto So Abien 17:1-19\nYuda hene Yehosafat ahenni (1-6)\nWokokyinkyin ɔman no mu kyerɛkyerɛe (7-9)\nYehosafat asraafo bɛyɛɛ den (10-19)\n17 Ne ba Yehosafat+ bedii n’ade, na ɔhyɛɛ ne tumi den wɔ Israel so. 2 Ɔde akofo gyinagyinaa Yuda nkurow a ɛyɛ den nyinaa mu, na ɔde asraafodɔm koguu Yuda asaase ne Efraim nkurow a ne papa Asa ko fae no mu.+ 3 Yehowa dii Yehosafat akyi, efisɛ ɔnantew ne nana Dawid akwan so+ na wankodi Baal akyi. 4 Ɔhwehwɛɛ Onyankopɔn a ne papa som no no,+ na odii ne mmara nsɛm so;* wamfa Israel akwan so.+ 5 Yehowa maa ahenni no timii ne nsam,+ na Yuda nyinaa de akyɛde brɛɛ Yehosafat daa; enti onyaa ahonyade ne anuonyam pii.+ 6 Onyaa akokoduru* de nantew Yehowa akwan so, ma enti oyiyii sorɔnsorɔmmea*+ ne abosonnua*+ a ɛwɔ Yuda no. 7 N’ahenni afe a ɛto so abiɛsa mu no, ɔsoma kɔka kyerɛɛ ne mpanyimfo sɛ wɔnkɔkyerɛkyerɛ wɔ Yuda nkurow mu; mpanyimfo no ne Ben-Hail, Obadia, Sakaria, Netanel ne Mikaia. 8 Lewifo yi na na wɔka wɔn ho: Semaia, Netania, Sebadia, Asahel, Semiramot, Yehonatan, Adoniya, Tobiya ne Tob-Adoniya. Ná Elisama ne Yehoram a wɔyɛ asɔfo no nso ka wɔn ho.+ 9 Wɔfaa Yehowa Mmara nhoma no,+ na wosiim kɔkyerɛkyerɛe wɔ Yuda; wokyinii Yuda nkurow nyinaa mu kyerɛkyerɛɛ ɔman no. 10 Na Yehowa ho hu tɔɔ nsaase no so ahenni a atwa Yuda ho ahyia nyinaa so, na wɔne Yehosafat anko. 11 Filistifo de akyɛde brɛɛ Yehosafat, na wɔde sika betuaa tow maa no. Arabiafo nso de nyɛmmoa brɛɛ no; ná wɔyɛ adwennini 7,700 ne mpapo 7,700. 12 Yehosafat nyaa tumi kɛse paa,+ na ɔkyekyee nkurow a ɛyɛ den+ ne adekora nkurow+ wɔ Yuda. 13 Ɔyeyɛɛ nneɛma pii wɔ Yuda nkurow mu, na onyaa asraafo, kyerɛ sɛ, mmarima akatakyi wɔ Yerusalem. 14 Wɔhyehyɛɛ wɔn sɛnea wɔn agyanom abusuafi te: Yuda apem apem so mpanyimfo, Adnah na na ɔda wɔn ano, na na mmarima akatakyi 300,000 ka ne ho.+ 15 Nea na ɔhyɛ n’ase ne ɔsahene Yehohanan, na na mmarima 280,000 ka ne ho. 16 Nea na ɔhyɛ ɔno nso ase ne Sikri ba Amasiya a otuu ne ho maa Yehowa som adwuma, na na mmarima akatakyi 200,000 ka ne ho. 17 Nea ofi Benyamin+ mu nso ne ɔkatakyi Eliada, na na mmarima 200,000 a wokurakura agyan ne akyɛm ka ne ho.+ 18 Nea na ɔhyɛ n’ase ne Yehosabad, na na mmarima 180,000 a wɔasiesie wɔn ho ama sraadi ka ne ho. 19 Eyinom ne wɔn a na wɔsom ɔhene; ɛsono wɔn a ɔhene de wɔn totoo nkurow a wɔabɔ ho ban ano wɔ Yuda nyinaa no.+\n^ Nt., “ɔnantew ne mmara nsɛm mu.”\n^ Nt., “Ne koma nyaa akokoduru.”\n2 Beresosɛm 17


Kojo Oppong Nkrumah - Wikipedia\nKyerɛ Twi kasa a atwerɛsɛm yi ɛwɔ mu. Kasa ahorow a wobɛtumi akyerɛ ɛne: Akuapem, Asante, Fante.\nBere a ɔbaa aban mu\nNe ho asɛm\nKojo Vincent Oppong Nkrumah\n5 April 1982 (1982-04-05) (age 39)\nAkua Oppong Nkrumah\nSukuu a w'akɔ\nNsɛmtwerɛni, Amanyɔni, Mmranimfoɔ\nKojo Oppong Nkrumah ( Nawoda ne Oforisuo da etɔ so 5, afe 1982) yɛ Ghanani amanyɔni ne mmaranimfoɔ . ɔyɛ mmarahyɛ beguani a ogyina hɔ ma Ofoase-Ayirebi abatoɔ mpesua so\n1 Ne mmɔfrase ho nsɛm\n2 Adesua ho nsɛm\n3 Adwuma ho nsɛm\nNe mmɔfrase ho nsɛm[sesa]\nWɔ woo Kojo oppong Nkrumah wɔ koforidua a ɛwɔ apuei fam wɔ Ghana. Nawofo ne Kwame Oppong Nkrumah ne Felicia Oppong Nkrumah. Na ne maame yɛ ɔkyerɛkyerɛfo na na ne papa nso kyerɛ ade nanso, akyire ogyae ade kyerɛ kɔyɛɛ adwuma wɔ sika korabea.\nAdesua ho nsɛm[sesa]\nKojo hyɛɛ ne sukuu ase wɔ St. Brrnadette Soubirous a ɛwɔ Dansoma na ɔtoa so koo ntoaso sukuu wɔ Pope John Senior High School and Minor Seminary a ɛwɔ Koforidua. Kojo toa n'adesua no so kɔɔ sukuupɔn wɔ Cape Suapɔn no mu ma no gyee abodin krataa.\nWɔ afe 2012 mu no, Kojo wie Suapɔn a ɛwɔ Nkran mantan mu; University of Ghana ma no nyaa abodin krataa wɔ edwadie ho nsem mu.\nWɔ afe 2014 mu no, Kojo san nyaa abodin krataa a ɛfa mmaranim ho, a ɛyɛ (LLB) fi suapon a ne din Gimpa hɔ. Mfie mienu na ɔde suaa ade de gyee saa abodin krataa no.\nWɔ mfie 2016 mu, asemdibea kunini a ɛwɔ ɔman Ghana mu de abodin krataa maa Kojo se Ghana mmaranimfo\nAdwuma ho nsɛm[sesa]\nKojo hyɛɛ n’adwumayɛ ase wɔ adwumakuo bi a ne din de British American Tobaco wɔ afe 2006 mu. Na saa adwumakuo yɛ tawa ho nnwuma. Ofii hɔ kɔɔ Joy Fm, kɔyɛɛ adwuma sɛ nsɛm kyerɔ wfo ma wɔ faa no sɛ otitenani ma wɔn anɔpa dwumadie, bere a nea na odi saa dwumdie a ne din de Komla Dumor afiri hɔ no. wɔ afe 2014 mu no, Kojo de ne dwumadie no too hɔ na obue ɔnoa nadwumakuo a wɔ frɔ no West Brown Stone Capital.\nWɔ afe 2016 mu no, na wahyɛ ase yɛ adwuma sɛ mmaranimfoɔ wɔ mmarahye adwumakuo a wɔ fre no Kulendi, Attefuah and Amponsah.\nWɔ afe 2015 mu no, Kojo Oppong Nkruma kogyinae wɔ NPP din mu sɛ wɔnto ne so aba, na watumi abɛyɛ mmarahyɛ beguafo a ogyina hɔ ma Ofoase-Ayirebi abatoɔ mpesua so wɔ Ghana . Odii nkunim wɔ 2016 abatuoɔ no mu . Sesei, ɔresom sɛ ɔsoafo a ɔhwɛ amaniebɔ so wɔ Ghana. ɔyɛ kasamafo ma aban no wɔ sikasem ho amaneɛbɔ ho. ɔka ekuo bi a ɛwɔ mmarahye begua mu a wɔhwɛ sikasɛm ho ntotoe ho.\nWɔ afe 2015 mu no, Kojo Oppong Nkruma kɔgyinae wɔ NPP din mu sɛ wɔnto ne so aba, na watumi abɛyɛ mmarahyɛ beguafo a ogina hɔ ma Ofoase-Ayirebi abatoɔ mpesua so wɔ Ghana . Odii nkunim wɔ 2016 abatoɔ no mu . Sesei, ɔresom sɛ ɔsoafo a ɔhwɛ amaniebɔ so wo Ghana.ɔyɛ kasamafo ma aban no wɔ sikasem ho amaneɛbɔ ho. ɔka ekuo bi a ɛwɔ mmarahyɛ begua mu a wɔhwɛ sikasem ntotoe ho.\nKojo yere din de Akua na ɔne no wɔ mma mienu. Wɔn din de Kwaku ne Afua\n↑ Lua error in Module:Citation/CS1 at line 2312: attempt to call upvalue 'extract_ids' (a nil value).\n↑ Lua error in Module:Citation/CS1 at line 3540: attempt to call upvalue 'set_error' (a nil value).\nYɛ yi fii "https://tw.wikipedia.org/w/index.php?title=Kojo_Oppong_Nkrumah&oldid=34973"\nPii expanded collapsed\nNsesae ba kratafa yi so da 12 Ɔpɛpɔn 2022, mmere 16:23.\nObi a ɔma biribi tu mpɔn


10 Nwansena funu ma sradehuam a wɔafra no yiye+ bɔn, na ɛsɛe. Saa na nkwaseasɛm kakra nso sɛe onyansafo ne onuonyamfo din.+ 2 Onyansafo koma wɔ ne nifa,+ na ɔkwasea koma wɔ ne benkum.+ 3 Bio nso, ɔkwan biara a ɔkwasea fa so no,+ nyansa bɔ no, na ɔma obiara hu sɛ ɔyɛ ɔkwasea.+ 4 Sɛ ɔhene honhom sɔre tia wo a, mfi wo gyinabea,+ na odwo ma bɔne akɛse ano brɛ ase.+ 5 Mahu adebɔne bi owia ase; ɛte sɛ otumfoɔ+ mfomso:+ 6 Wɔama nkwasea anya dibea akɛse pii,+ na wɔn a wɔfata de, wɔdeda fam koraa. 7 Mahu nkoa a wɔtete apɔnkɔ so bere a adehye nenam fam te sɛ nkoa.+ 8 Nea otu amoa no, ɔno ara na ɔbɛtɔ mu,+ na nea odwiriw abo fasu no, ɔwɔ na ɛbɛka no.+ 9 Nea ɔpae abo no, obepira ne ho, na nea ɔpae nnua no, ehia sɛ ɔhwɛ ne ho yiye.+ 10 Sɛ obi dade ano kum na wansew ano+ a, ɔbɛsɛe n’ahoɔden. Na nyansa nso, sɛ wɔde yɛ adwuma a, mfaso wɔ so.+ 11 Sɛ kaberɛkyerefo kasa kyerɛ ɔwɔ nanso ɔka no+ a, mfaso bi nni n’adɛfɛdɛfɛ no so. 12 Onyansafo anom asɛm yɛ adom,+ na ɔkwasea ano de, ɛbɛmene no.+ 13 Obue n’ano sɛ ɔrekasa a, nkwaseasɛm na ɔde fi ase,+ na abɔdansɛm mu ahuhude na ɔde wie. 14 Ɔkwasea anom nsɛm dɔɔso.+ Obi nnim ɔkyena asɛm; nea ɛbɛba wɔ n’akyi nso, hena na obetumi akyerɛ?+ 15 Nkwasea adwumaden yɛ ɔbrɛgu,+ efisɛ wɔn mu biako mpo nnim ɔkwan a wɔbɛfa so akɔ kurow no mu.+ 16 O asase, sɛ wo hene yɛ abofra+ na wo mmapɔmma fi anɔpa tena aduan ho a, ebesi wo dɛn? 17 O asase, anigye ne wo sɛ wo hene yɛ ɔdehye ba na wo mmapɔmma nso, bere a ɛfata mu na wodidi pɛ ahoɔden, na ɛnyɛ asanom kɛkɛ nti.+ 18 Akwadworɔ bebrebe na ɛma mpuran dwiriw gu, na nsabobɔw na ɛma ɔdan nwini.+ 19 Aduan ma adwumayɛfo serew, na nsã nso ma asetena yɛ dɛ;+ nso sika na wɔde yɛ biribiara.+ 20 Nnome ɔhene+ wo pia mu, na nnome ɔdefo+ bi ɔdan a woda mu mu; efisɛ aboa a otu fa wim de bɛkɔ, na ntakraboa bɛkɔ akɔka asɛm no.+


Dɛn Nti na Onyankopɔn Wɔ Ahyehyɛde? | Asɛmpa\n1. Dɛn nti na Onyankopɔn hyehyɛɛ tete Israel sɛ ɔman?\nOnyankopɔn boaboaa tete agya Abraham asefo ano yɛɛ wɔn ɔman, na ɔmaa wɔn mmara ahorow bi. Ɔfrɛɛ ɔman no “Israel,” na wɔn nkutoo na ɔde n’asɛm maa wɔn na ɔma wɔsom no nokware mu. (Dwom 147:19, 20) Enti, na nnipa a wɔwɔ aman nyinaa mu nam Israel so betumi anya nhyira.—Kenkan Genesis 22:18.\nOnyankopɔn paw Israelfo sɛ n’adansefo. Wɔn ho abakɔsɛm ma yehu sɛ sɛ nkurɔfo di Onyankopɔn mmara so a, wonya so mfaso. (Deuteronomium 4:6) Enti, na afoforo betumi afa Israelfo so ahu nokware Nyankopɔn no.—Kenkan Yesaia 43:10, 12.\n2. Dɛn nti na wɔahyehyɛ nokware Kristofo sɛ kuw?\nBere bi akyi no, Israel hweree Onyankopɔn anim dom, na Yehowa de Kristofo asafo no besii saa ɔman no ananmu. (Mateo 21:43; 23:37, 38) Seesei, nokware Kristofo abesi Israelfo no ananmu sɛ Yehowa adansefo.—Kenkan Asomafo Nnwuma 15:14, 17.\nYesu hyehyɛɛ n’akyidifo no sɛ kuw sɛ wɔnka asɛm no na wɔnyɛ aman nyinaa asuafo. (Mateo 10:7, 11; 24:14; 28:19, 20) Seesei, wɔayɛ saa adwuma no adu akyiri wɔ awiei bere yi mu. Wɔ abakɔsɛm mu no, ɛnnɛ ne bere a edi kan a Yehowa aboaboa nnipa ɔpepem pii a wofi aman nyinaa so ano aba nokware som mu. (Adiyisɛm 7:9, 10) Wɔahyehyɛ nokware Kristofo sɛ kuw biako sɛnea ɛbɛyɛ a wɔbɛhyehyɛ wɔn ho nkuran na wɔaboa wɔn ho wɔn ho. Wɔ wiase nyinaa no, wɔwɔ nhyehyɛe a ɛma wosua Bible nkyerɛkyerɛ koro wɔ wɔn nhyiam ahorow ase.—Kenkan Hebrifo 10:24, 25.\n3. Ɔkwan bɛn so na Yehowa Adansefo ahyehyɛde a ɛwɔ hɔ nnɛ no fii ase?\nWɔ afe 1870 mfe no mu no, Bible asuafo kuw ketewaa bi fii ase san huu Bible mu nokware a na ɛso akata mfe pii no. Ná wonim sɛ nea enti a Yesu hyehyɛɛ Kristofo asafo no ne sɛ wɔbɛka asɛmpa no, enti wɔn nso fii ase kaa Ahenni no ho asɛm wɔ aman ahorow so. Wɔ afe 1931 mu no, wɔfaa edin Yehowa Adansefo too wɔn ho so.—Kenkan Asomafo Nnwuma 1:8; 2:1, 4; 5:42.\n4. Nhyehyɛe bɛn na ɛwɔ Yehowa Adansefo som mu?\nWɔ asomafo no bere so no, akwankyerɛ kuw a na wogye Yesu tom sɛ asafo no Ti no boaa Kristofo asafo ahorow a na ɛwɔ nsase pii so no. (Asomafo Nnwuma 16:4, 5) Saa ara na ɛnnɛ, Akwankyerɛ Kuw a emufo yɛ asafo mu mpanyimfo a wɔwɔ osuahu no boa Yehowa Adansefo a wɔwɔ wiase nyinaa. Wɔn na wɔhwɛ Yehowa Adansefo baa dwumadibea ahorow a wɔkyerɛ Bible ho nhoma a yesua no ase kɔ kasa bɛboro 600 mu no so, na wɔn ara na wɔhwɛ nhoma no tintim ne ne kyekyɛ so. Ɛno ma Akwankyerɛ Kuw no tumi de Kyerɛwnsɛm mu nkuranhyɛ ne akwankyerɛ ma asafo ahorow bɛboro 100,000 a ɛwɔ wiase nyinaa no. Wɔ asafo biara mu no, mmarima a wɔfata som sɛ asafo mu mpanyimfo anaa ahwɛfo. Saa mmarima yi hwɛ Onyankopɔn nguankuw no so wɔ ɔdɔ mu.—Kenkan 1 Petro 5:2, 3.\nWɔahyehyɛ Yehowa Adansefo asafo no sɛ wɔnka asɛmpa no na wɔnyɛ afoforo asuafo. Sɛnea asomafo no yɛe no, yɛn nso yɛka asɛm no wɔ afie afie mu. (Asomafo Nnwuma 20:20) Yɛsan nso ne komapafo a wɔn ani gye nokware no ho sua Bible no. Nanso, Yehowa Adansefo nyɛ ahyehyɛde bi kɛkɛ. Yɛyɛ abusua a yɛwɔ Agya a ɔwɔ ɔdɔ. Yɛyɛ anuanom mmarima ne mmea a yɛn mu biara dwen ne yɔnko ho. (2 Tesalonikafo 1:3) Esiane sɛ Yehowa nkurɔfo yɛ kuw a wɔahyehyɛ wɔn sɛ wɔnyɛ nea Onyankopɔn pɛ na wɔmmoa wɔn ho wɔn ho nti, wɔyɛ abusua a wɔn ani gye paa wɔ asase so.—Kenkan Dwom 33:12; Asomafo Nnwuma 20:35.\nShare Share Dɛn Nti na Onyankopɔn Wɔ Ahyehyɛde?


Ɔtuu Ahonhommɔne Bebree | Yesu Asetena\nKENKAN WƆ Afrikaans Albanian Alur Amharic Arabic Armenian Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Bicol Boulou Bulgarian Cambodian Catalan Cebuano Chichewa Chitonga Chitonga (Malawi) Chitumbuka Chuvash Cibemba Croatian Czech Dangme Danish Drehu Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Javanese Jula Kabiye Kazakh Kazakh (Arabic) Kikamba Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Korean Kwanyama Lingala Lomwe Luganda Luo Luvale Macedonian Macua Malagasy Malay Malayalam Maltese Mauritian Creole Maya Moore Myanmar Ndau Ndebele Ndebele (Zimbabwe) Nepali Nigerian Pidgin Norwegian Nyaneka Nyungwe Oromo Ossetian Otetela Pangasinan Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tamil Tatar Telugu Thai Tigrinya Tok Pisin Tshiluba Tshwa Turkish Turkmen Tuvaluan Twi Tzotzil Ukrainian Umbundu Urdu Uruund Uzbek Uzbek (Roman) Vietnamese Wallisian Waray-Waray\nƆwɔ Tumi Mpo Wɔ Adaemone Bebree So\nƆTUU AHONHOMMƆNE KƆHYƐƐ MPRAKO MU\nBere a asuafo no kɔduu asuogya dwoodwoo no, wɔhuu biribi maa wɔn ho dwirii wɔn paa. Nea ɛfaa wɔn ani so nyinaa akyi no, wɔkɔdui nso a, mmarima mmienu a ahonhommɔne wɔ wɔn so na apue afiri asiei reba Yesu nkyɛn yi! Ná mmarima no mmienu nyinaa ho yɛ hu paa, nanso wɔn mu baako na Bible kaa ne no asɛm kɛse. Ɛbɛtumi aba sɛ ɔno paa na na ahonhommɔne no ahaw no akyɛ na na ɔdi abɔdansɛm nso kyɛn baako no.\nƆbarima a n’asɛm yɛ mmɔbɔ yi, na ɔnenam hɔ a ɔnhyɛ hwee. Daa adesaeɛ ne adekyeeɛ, na “ɔteateam wɔ ada ne mmepɔ no mu de aboɔ twitwa ne ho.” (Marko 5:5) Ná ne ho yɛ hu araa ma obiara mpo suro sɛ ɔbɛtwam baabi a ɔwɔ no. Nkurɔfo yɛɛ sɛ wɔde nkɔnsɔnkɔnsɔn bɛgu ne nan ne ne nsa, nanso ɛyɛ a na watete mu. Obiara antumi no.\nBere a ɔbarima no duu Yesu nkyɛn no, ɔhwee ne nan ase, na ahonhommɔne a ɛhyɛ ne mu no ma ɔteaam sɛ: “Ɛdeɛn na me ne wo wɔ yɛ, Yesu, Ɔsorosoroni Nyankopɔn no Ba? Ka Onyankopɔn ntam sɛ worenha me.” Afei Yesu kyerɛɛ sɛ ɔwɔ ahonhommɔne so tumi. Ɔkaa sɛ: “Honhom fĩ, firi onipa no mu.”—Marko 5:7, 8.\nNá ahonhommɔne a ɛhyɛ ɔbarima no mu dɔɔso. Nea ɛma yɛhu saa ne sɛ, bere a Yesu bisaa sɛ “wo din de sɛn?” no, mmuaeɛ a ɔnyae ne sɛ: “Me din de Asafotoɔ, ɛfiri sɛ yɛyɛ bebree.” (Marko 5:9) Yɛka asafotoɔ a, Romafo nhyehyɛe mu no, ɛgyina hɔ ma asraafo apem; ɛno ma yɛhu sɛ na ahonhommɔne a wɔabɛtena ɔbarima no so no dɔɔso paa, na ateetee a wɔde no faa mu no maa wɔn ani gyei. Ahonhommɔne no srɛɛ Yesu sɛ “ɔnnhyɛ wɔn mmma wɔmmfiri ne mu nnkɔ bunu no mu.” Wotumi hu sɛ na wɔnim nea ɛda hɔ retwɛn wɔne wɔn panin Satan nyinaa.—Luka 8:31.\nSaa bere no, na mprako bɛyɛ 2,000 redidi wɔ hɔ baabi. Mprako nso deɛ, Yudafo Mmara mu no, na wɔn ho nte, enti ɛnsɛ sɛ anka obiara yɛn bi mpo. Ahonhommɔne no ka kyerɛɛ Yesu sɛ: “Ma yɛnkɔ mprako no mu, ma yɛnkɔhyɛn wɔn mu.” (Marko 5:12) Enti Yesu ka kyerɛɛ wɔn sɛ wɔnkɔ, na wɔfirii ɔbarima no mu kɔhyɛɛ mprako no mu. Ɛhɔ ara na mprako 2,000 no nyinaa bɔɔ twi siane kɔguu po no mu.\nWɔn a wɔrehwɛ mprako no huu nea asi no, wɔtuu mmirika kɔbɔɔ amanneɛ wɔ kuro no ne nkuraa a atwa ahyia nyinaa mu, na ɛno maa nkurɔfo baa hɔ bɛhwɛɛ nea asi. Wɔbɛduu hɔ no, wɔhuu sɛ ɔbarima a na ahonhommɔne wɔ no so no ani so atete no ma wayɛ kama. Obi a na ɔnenam hɔ a ɔnhyɛ atade no, afei deɛ na ɔhyɛ atade te Yesu nan ase!\nObiara a ɔhuu ɔbarima no ne obiara a ɔtee ne ho asɛm no bɔɔ hu, efisɛ na wɔnnim nea ɛdi akyi reba. Enti wɔsrɛɛ Yesu sɛ ɔmfiri kurom hɔ. Ɔrekɔ no, ɔbarima no kaa sɛ ɔne no bɛkɔ. Nanso Yesu ka kyerɛɛ no sɛ: “Kɔ wo fie, w’abusuafoɔ nkyɛn, na kɔka deɛ Yehowa ayɛ ama woɔ nyinaa ne mmɔborɔhunu a wayi no adie akyerɛ woɔ no kyerɛ wɔn.”—Marko 5:19.\nNá Yesu taa ka kyerɛ wɔn a ɔsa wɔn yareɛ no sɛ wɔmmmɔ so nnkyerɛ obiara, efisɛ na ɔmpɛ sɛ ne ho asɛm bɛyɛ yɛse-yɛse biara. Ɔbarima a na ahonhommɔne wɔ ne so no deɛ, na ɔno ara yɛ nea asi no ho danseni, enti na ɔbɛtumi aka ho asɛm akyerɛ wɔn a Yesu ntumi nkɔ wɔn nkyɛn no. Afei nso sɛ nkurɔfo rekyerɛ nea ɛyɛe a mprako no kɔguu po mu na sɛ ɛnyɛ nokware a, ɔbarima no bɛtumi abɔ agu. Enti ɔbarima no fii ase kaa nea Yesu ayɛ ama no no ho asɛm wɔ Dekapoli nyinaa.\nNnipa mmienu na na ahonhommɔne wɔ wɔn so. Adɛn nti na baako deɛ Bible kaa ne ho asɛm kɛse?\nAhonhommɔne no, dɛn na wɔn ankasa nim sɛ ɛbɛto wɔn daakye?\nDɛn nti na Yesu ka kyerɛɛ ɔbarima a na ahonhommɔne wɔ ne so no sɛ ɔnkɔka nea Yesu ayɛ no nkyerɛ nkurɔfo?